text:
Seinastu tíðina havi eg hugsað alsamt meira um hesar sevjuplanturnar, og havi fingið mær 4 aftrat!
Grønir fingrar ftw. Hesar eru smáar og fríðka um íbúðina. Tað næsta verður at fáa fatur á einari Aloe Vera plantu. Omma hevur altíð havt eina standandi, mamma eftir henni, og nú haldi eg at tað er mín túrur. Tá eg var minni, brendi eg meg eina ferð rættiliga illa, og orsøkin til arrið ikki er minst tvífalt so stórt, er ommusa Aloe Vera.
Hesin áhugin fyri sevjuplantum sæst eisini aftur á inspiratións-mappuni á telduni, sum tit síggja her:
Hesin áhugin fyri sevjuplantum sæst eisini aftur á inspiratións-mappuni á telduni, sum tit síggja her:


c: text/html

text:
Abigail Fríða Gaardlykke er hjálpari hjá sýningarsamskiparanum, Kristinu Sørensen Ougaard. Abigael sigur frá leygardegnum: “Í dag lúrdu Kristina og eg inn til allar verkstovurnar, prátaðu við verkstovuleiðararnar og funnu útav, … les meira →
Rebekka Petersen, bókmentaverkstovan: “Hava tit hoyrt um Lupusdorph? Tað hava tey á bómentaverksmiðjuni, tí tey hava nemmliga skapt eina bygd, sum hevur fingið navnið Lupusdorph. Í gjár skaptu tey hvør … les meira →
Bjarni Falkvard Joensen, tónleikaverkstovan: “Í dag hava vit í tónleikaverkstovuni sett allar tríggjar bókarnar saman til ein stóran bólk. Arbeitt verður við øllum løgunum og at gera klárt til sýningina. … les meira →
Ung í Føroyum ber ikki til uttan eldhugaði listafólk og ungdómar, men tað ber heldur ikki til uttan fígging. Høvuðsfíggingini stendur Norðurlandahúsið fyri, sum hevur átt verkætlanina síðani hon var … les meira →
Saga Kapna, stórasystir í Myndlistaverkstovuni, sigur frá 1. degnum: “Dagurin byrjaði við, at tey ungu hvør sær eksperimenteraðu við at gera sukurmoluskulpturar. Sukurmolar vístu seg ikki at vera tað lættasta … les meira →

robotstxt: allowed

filter: keep


text:
-
Publiceret den 24 mai 2011
-
Víst: 12271
-
Navnið
Tann hvassa røðin oman frá Svartbakstindi verður nevnd Sáttarenni, og hagaparturin ber sama heitið.
Ymsar metingar eru um upprunan til navnið. Onkur heldur - og tað ljóðar rættuliga skilagott, tí her er so gott útsýni um allan hagan - at her hava funnings- og gjáarmenn gjørt semju (sátt) undir býtinum bygdanna millum.
- Ein onnur frásøgn sigur, at einaferð var ein træta um eini ella onnur ognarviðurskifti millum gjáar- og funningsmenn øðrumegin og kunoyingar hinumegin, men teir gjørdu semju (sátt) uppi í Sáttarenninum.
Funningsmenn og gjáarmenn skuldu lata kunoyingum fimm vanlig skinn á hvørjum ári. Skinnini, ið vanliga vórðu nevnd Kunoyarskinnini, skuldu ikki vera minni enn eina alin í fýrkant. Tey fimm Funningsskinnini skuldu latast úr Funningslíð, meðan tey fimm Gjáarskinnini skuldu vera av Suðurhelvt.
- Skipanin við Kunoyarskinnunum hevur hildið sær uppi í mong Harrans ár.
Nú er hon avløgd, men fólk við Gjógv, sum í dag eru á miðjum aldri, minnast væl skipanina í verki.
- Viðmerkjast kann, at J. Símun Hansen í bók síni um Kunoyar sókn á bls. 40 viðger Kunoyarskinnini og vísir á aðrar keldur.
Samanumtikið vísir hetta okkum, at tað verður helst ómøguligt at fáa greiði á, hvussu henda aldargamla skipan við Kunoyarskinnunum er komin í lag.
----
Dánjal Klein skrivaði staðanøvn niður í 1946. Um navnið Sáttarenni sigur hann soleiðis:
"Hetta navn kann hava tríggjar týdningar.
Sáttarenni er høgt fjall, ið liggur mitt í haganum. Sátt kann týða gott, sera gott - vala seyður, sum gongur har. Kann eisini týða sáttmáli - og sótt t.d. bráðsótt. Teir gomlu brúktu viðhvørt orðið sátt - sáttarseyður - valagóður seyður o.s.fr. Haldast kann, at navnið er komið av tí, at hesin hagin frælsar sera góðan seyð".
- Á vestursíðuni á Kalsoynni - í hagaparti, ið hoyrir til bygdina Húsar - eru einar skorar, ið vera nevndar Sáttarskorar. Heimildarmaður av Húsum greiðir okkum frá, at skorarnar eru besta lívlendið, ið hoyrir til bygdina. Her renna okkum orðini hjá Dánjali Klein í huga, tá ið hann sigur, at orðið sátt eisini hevur merkingina gott.
Heimildarmaður okkara av Húsum nevnir eisini, at hann heldur, at Sáttarskorar hava ligið frammarlaga í huganum á monnum, tá ið teir har á leiðini býttu í millum kongs og ogn - gjørdu semju.
- Eingin niðurstøða verður gjørd um upprunan til navnið, hóast mangt bendir á, at sátt (semja) ella sátt (góðska) sýnast at ganga aftur í teimum ymisku frásøgnunum.
Í sambandi við sjálvt haganavnið kann vera lagt aftrat, at í vanligari talu millum eldri menn hoyrir tú mangan (oftast) bendingarvillu, tá ið navnið verður framborið.
Rættur og vanligur framburður: "Í dag eru teir á fjalli í Sáttarenni". Skeivur og vanligur framburður: "Í morgin fara teir í Sáttarenna".
Í staðarnavninum Heimi í Enni er henda villan ikki at hoyra. Har verður sagt: "Teir eru Heimi í Enni!" ella "Teir fara Heim í Ennið!"
Villan hevur møguliga okkurt við samansetingina av kvennkynsorðinum sátt at gera.
Hagaparturin
Í hagabýtinum millum Gjógv og Funning fekk Gjógv Sáttarenni. Hví Gjógv fekk Sáttarenni, nær hetta hevur verið, og hvussu býtið fór fram, er ikki gott at siga.
Ein kelda sigur seg hava hoyrt frá gomlum fólki, at gjáarmenn fingu Sáttarenni, tá ið teir býttu fyri ross. Funningsmenn skuldu fáa fimm rossafrælsir í Dalinum. Fýra av rossunum skuldu vera arbeiðsross, meðan tað fimta skuldi vera reiðrarhestur.
Reiðrarhesturin skuldi brúkast til at reiða embætismenninar millum bygdir. Býtið fór fram undir Skeggjanøvini, og sum gamal siður var, hildu teir í skeggið á hvørjum øðrum, sum prógv fyri at avgerðin skuldi vera líka føst sum skeggið á høkuni. Seinni vildu funningsmenn skifta Sáttarenni um við Ytru Gongu í Funningslíð, og funningsmenn ynsktu, at markið skuldi ganga heim ímóti Uppsalaryggi. Gjáarmenn søgdu tað, at teir lótu ikki Sáttarenni, uttan teir fingu allan Uppsalarygg, men tað vildu funningsmenn ikki, og soleiðis bleiv tað.
Avtalað varð eisini gjørd um torv undir Sondunum. Funningsmenn og gjáarmenn fingu lov at skera hjá hvørjum øðrum, men sá tað út til, at torvið fór at minka, so skuldu funningsmenn geva seg undan, men tað sá út at vera nokk av torvi hjá báðum pørtum.
Andor, Dánjal Jákup og Sigurd í Hoygarðinum
Funningsmenn og gjáarmenn hava verið ósamdir um markið millum Sáttarenni og Inni í Haga fyri Innan og markið millum Sáttarenni og Hús fyri Heiman. Fyri Innan stóðst ósemjan um Skipagjósoyruna. Gjáarmenn kannaðu sær alla Oyruna við teirri grundgeving, at áin í gomlum døgum hevði runnið innan fyri Oyruna. Úrskurðurin ásetti, at Skipagjósoyran hoyrdi til hagapartin Inni í Haga.
Ósemjan fyri Heiman móti Húsi snúði seg um, hvussu markið skuldi ganga úr Tungusporanum í fjallið. Funningsmenn pástóðu markið at ganga eftir Lægdá og úr ánni í beina linju niðan í Svartbakstind. Gjáarmenn pástóðu markið at ganga úr Tungusporanum, eftir Vombini og í Marknastíggin og tínæst eftir røðini innan fyri Húsaskor. Úrskurður varð gjørdur 23.07. 1974, og hann ásetti, at markið gongur úr Tungusporanum í beina linju í røðina innan fyri Húsaskor og haðani eftir røðini í fjallið.
Tann 28.04.1976 setti Matrikulstovan tað endaliga markið. Fyri Matrikulstovuna møttu Ólavur Clementsen og Hans Thomsen. Fyri Sáttarenni møttu Pætur Joensen, Sigurd Niclasen og Andor Sivertsen. Fyri Hús møtti Sámal Petur Petersen.
Matrikulstovan lýsir markið soleiðis: Markið fer av Blámansfjalli eftir enninum millum Húsaskor og millum Skornar niður í ein stóran stein í urðini undir enninum, har marknamerki er sett í steinin. Haðani fer markið í beina linju í ein lágan eystan umleið 470 m í nýggjan marknavarða, har marknamerki er sett. Haðani í somu beinu leið umleið 370 m í nýggjan marknavarða, har marknamerki er sett. Haðani 103 m oman í Tungusporan, har marknamerki er sett, og varði laðaður. Ljósá og Ljóságjógv eru síðani mark millum hesar hagapartar.
Hagaparturin Sáttarenni, sum saman við Fløtum og Líðini hoyrdi til Suðurhelvt, er 404 ha. Í sambandi við útskiftingina, ið kom í gildi 1. nov. 1990, varð upplýst, at áseyðatalið í tí nýggja haganum skuldi vera 190.
Áseyðatalið í Sáttarenni 2012 togar upp ímóti 200.
Fylgi
Lítið hevur verið at hoyrt um seyðafylgi í Sáttarenni, men í gomlum døgum vóru hesi fylgini:
1) Tær á Ljósádali - frá Lægd og omaneftir,
2) Tær í Lægd,
3) Tær Oman Heyggj,
4) Tær undir Hvannarókini - og niðan móti Oknadalsskarði og
5) Tær á Kvígandali.
Kenning
Av gomlum skjølum sæst, at áðrenn Funningur og Gjógv býttu hagarnir sundur í millum bygdirnar, hevur ein partur av Sáttarenni verið kenning og ein partur feli. Hvussu stórur, ið hvør parturin var, er ikki greitt.
Frá tí at hagaparturin kom at hoyra til Gjógv, hevur hann megin- partin av tíðini ligið í felag, men av og á varð tosað um at býta ein part í kenning, tí tað kom so mikið lítið til býtis úr Sáttar- enni í mun til hinar hagarnar við Gjógv.
Í 1947 mestsum ruddaðist hagin. Nøkur ár seinni doyði aftur nógvur seyður - tá røktaðu funningsmenninirTummas Eli Juul og Steingrímur Funding. Tað vóru kanska fyrst og fremst Sjúrður á Rætt og Sofus Debes, ið gingu undan til at fáa ein part býttan í kenning.
Fyrru ferð, ið atkvøtt varð um kenningina, var fleirtalið ímóti, men í 1953 varð aftur roynt, og tá var fleirtal fyri kenningini.
Ein góðan dag varð so farið á fjall at býta í kenning, men tá ið komið varð inn í Sáttarenni, var so nógvur ísur í brúnum, at Sjúrður á Rætt mælti frá at fara at reka. So varð vent aftur til Gjáar, og tað var ikki so væl dámt av øllum, hóast avgerðin var skilagóð. Brýr og stíggir ísa skjótt av, so hetta var hvørki fyrsta ella síðsta ferð, at Sáttarennisfjallið varð útsett av hálku.
Á Reiðgøtu 1990 (taka kenningina inn) - Símun, Jóhan, Jákup, Óli, Kári og Neli
Sum áður sagt, vóru 120 gyllin á Suðurhelvt, og ein ær varð býtt í kenning upp á gyllinin. Tá ið kenningin varð býtt, var ov lítið av seyði, so summir eigarar máttu sjálvir seta við, tí tað skuldi eisini vera eitt sindur av felaseyði til brundseyðir og annað.
Eigararnir høvdu seinni hug at minka um felaseyðin, tí teir vóru bangnir fyri, at felaseyðurin kom at ganga út yvir kenningina. Eina ferð bleiv felaseyðurin tikin so nógv niður, at bara 29 ær blivu eftir, og tá stóð á at fáa líkinda brundseyðir úr felanum, og tí blivu av og á kenningarlomb tikin til brund.
Ból
Tað eru fá ból í Sáttarenni, og gomul eru tey heldur ikki. Teir gomlu munnu ikki hava hildið, at tað hevur verið so stórt brúk fyri bólum, tí har eru so nógv nátúrlig skýli. Í Ovaru Hvilvtini eru grótgarðar laðaðir - átøkir gróthúsum - til lívd. Ein slíkur garður er stutt innan fyri Ljósá og ein inn móti Ólavsøkugjógv uppi undir Selasheygabrúnni. Her kann leggjast aftrat, at oftari søkir seyðurin sær skýli undir sjálvari brúnni enn undir grótgørðunum. Á Selasheygabrúnni eru tvey ból: Annað er beint innan fyri Ólavsøkugjógv, meðan hitt stendur á tí hægsta miðskeiðis millum Mjóstígsá og Blæingsgjógv. Eldri menn halda, at neyvan hevur seyðurin tikið hesi bólini, tí her er so veðurringt, at seyðurin heldur stoytir longri oman undan óveðri. Í Breytahjalla er eitt ból, og tað stendur stutt heiman fyri Blæingsgjógv. Bólið hevur ein vong omanúr. Heim ímóti Ólavssøkugjógv eru skýli laðað upp av grótgørðum. Hesi skýli eru átøk teimum, ið eru í Ovaru Hvilvtini. Niðri á bakkanum inn móti Skipagjógv stóð eitt ból - og seinni eitt hús - sum nú er farið í vegin. Einki ból hevur verið í Trøðni ella á Høvdanum. Góð skýli eru í Ólavssøkugjógv, undir einum lofti oman fyri Høvdan og innan fyri Mjóstígsá, so tað man hava verið óneyðugt við bólum her.
Rættir
Tann gamla rættin var í Trøðni, og hetta plássið var so væl egnað fyrr. Har var lætt at koma til sjógvin, og var seyðurin komin oman í Trøðna, var hann sum í pottinum. Onkuntíð fór rættin av brimi, og eftir at kenningin kom í 1953, vaks áseyðatalið so nógv, at rættin gjørdist ov lítil. Í 1972 varð víðkað um rættina, og síðan oman móti sjónum stoypt, og betonskilarúm vórðu sett í hana. Samstundis varð vaskirættin gjørd oman fyri rættina. Síðstu ferð, ið regluliga varð rikið í gomlu rætt, var á várgongu í 1987. Á skurðfjallinum 1987 varð tann nýggja rættin tikin í brúk. Hon stendur við vegin stutt innan fyri Mjóstígsá.
Samstundis varð nýtt seyðahús gjørt áfast við rættina heimanífrá. Í 1996 varð eitt sindur skoytt upp í rættina inneftir, og samstundis varð nýtt seyðahús gjørt áfast við rættina innanífrá.
Sigvør, Fríðgerð og Daniella
Seyðahús
Umframt tey bæði seyðahúsini, ið, sum áður nevnt, eru bygd við ta nýggju rættina oman fyri vegin ávikavist í 1987 og 1996, so vóru 4 onnur seyðahús. Øll hesi seyðahúsini eru komin fyrrapartin í 1970unum. Húsið í Trøðni kom í 1971, meðan raðfylgjan av hinum trimum er eitt sindur ógreið.
Líkamikið, eitt hús stóð eitt sindur innan fyri Brøðrinastein, men tað fór so illa undir vegagerðini, at tað var mestsum avdankað, og eina ódnarnátt tók ein hvirla húsið út á fjørðin, so bara pettir av betongveggjunum standa eftir. Eitt hús stóð beint heiman fyri Skipagjógv - niðan fyri vegin. Tað varð niðurtikið undir vegagerðini, og í staðin fyri tað, varð eitt nýtt hús bygt har inni oman fyri vegin í 1990. Tað fjórða húsið stóð á Selasheygabrúnni - tætt innan fyri Ljósá. Tað var í ringum standi, og varð rivið niður í 2008.
Rakstur
Fjalldagurin í Sáttarenni var strævin. Aftansvarsul varð givin kvøldið fyri, og tú fekst samstundis at vita, hvussu farast skuldi. Tað vóru tríggir møguleikar : 1) við bát frá Gjógv, 2) til gongu allan vegin ella 3) til gongu til Funnings og so við bát inn á rættina.
Varð farið til gongu, so var tað gamal siður at steðga á Gullheygnum í Húsi. Teir gomlu fóru so tíðliga frá húsum, at tað kom ofta fyri, at teir sótu á Gullheygnum og bíðaðu eftir lýsing.
Varð farið við bát, so fylgdist øll fjallskipanin av rættini. Summir fóru niðan gjøgnum Ólavsøkugjógv, meðan summir fóru í gjøgnum stíggin heiman fyri gjónna. Soleiðis varð hildið fram niðaneftir - stundum í gjøgnum gjónna, stundum ikki - til allir samlaðust uppi á Selasheygabrúnni. Har skipaði man seg. "Eg plagi at vera fyri Innan". "Eg plagi at fara heimeftir". "Eg plagi at vera á Oknadali". Soleiðis kundi verða tikið til, tí enn vóru tær føstu ódnirnar ikki heilt burturdotnar.
Annars var tað soleiðis, at seks mans fóru inneftir, einir fýra / fimm heimeftir og einir fýra / fimm niðaneftir.
Sum vit vita um, hevur fyri tað mesta verið gingin ein gonga, men eina tíð, tá ið illa gekst at reka, vórðu tvær gongur gingnar. Tá róku teir Lægd og Ljósádal í fyrru gongu, meðan Oknadalur og Kvígandalur komu í seinnu gongu. Fyri Oman Rætt, í Dalinum og á Fløtum vóru børn ofta við á fjalli uttan at vera fyri mann, men so var sjáldan í Sáttarenni, tí hagin var so óhøgligur. Teir, ið fóru inneftir, gingu heilt inn á markið á Kvígandali. Har skipaðu teir seg, og ein av teimum fór heim á Oknadal og setti seg uppi undir brúnni miðskeiðis undir Hvannarókini. Hann skuldi stoyta tann seyðin, ið kom ímóti honum undan Oknadalsskarði. Heimi á Ljósádali varð gingið niðan við markinum og so niðan í Lægd, og maðurin í Ongisrókini hevði somu uppgávu sum maðurin undir Hvannarókini. Hann skuldi sita í Ongisrókini, nakað heimi á Ljósádali - við nakrar stórar steinar uppi undir brúnni - og skuldi stoyta seyðin, sum kom ímóti honum úr Lægd.
Maðurin Uppi við Gjógv skuldi ansa eftir, at seyðurin, sum kom av Ljósádali, ikki skuldi seta tann vegin niðan á Oknadal.
Maðurin í Heyggi var ongatíð í frið. Hann skuldi ansa eftir, at eingin seyður stóð eftir um Heyggj, og hann skuldi eisini ansa eftir, at eingin seyður kom niðan aftur heimanífrá. Um Heyggj er so hulið, so maðurin má alla tíðina ganga aftur og fram.
Tá ið so allur seyðurin kom oman av dølunum, varð rikið beint omaneftir.
Tað var gjarna ikki nakar trupulleiki at fáa seyðin oman av dølunum, men á Reiðgøtu - "millum Gjáirnar" - mátti ansast serliga væl eftir. Her heldur brúgvin, so seyður kundi fara niður móti brúnni og verða standandi har. Tað var umráðandi at hava staðkent fólk har, tí ofta kundi tað koma fyri, at onkur ókendur stillaði seg har at blaka bøkkar niður yvir seyðin. Tað endaði bara við tí, at seyðurin leyp á og slapp. Nei, her var bara eitt at gera, og tað var at fáa seyðin spakuliga upp við lagaligheit og lata hann sleppa niðan við aðrari gjónni - oftast tí innaru - og so tvørtur um gjónna, so skjótt sum farandi var um hana. Var seyðurin styggur, var ógvuliga ringt at fáa hann niðan við gjónni og innum, tí hann hevði óbestan hug at halda móti fjallinum.
Síðani var bara at reka alt oman í Breytahjalla og oman móti sjónum. Teir innaru menninir róku so heim við Sjónum, heim um Ólavsøkugjógv og heilt heim í Hvilvtina. Síðani varð seyðurin rikin inn eftir brúnni oman fyri Trøðna, og so mátti hann mestsum leypa niður av í einum staði, men seinni varð nakað sprongt burtur her, so lættari var at koma niður.
Kortini var hesin raksturin ikki hildin at vera nóg góður. Seinni varð so ein viðtøkugarður gjørdur innarlaga úr brúnni oman fyri Hvilvtina og oman á brúnna niðri við Trøðna, soleiðis at seyðurin ikki longur slapp heim í Hvilvtina. Rikið varð so móti hesum viðtøkugarðinum og stoytt oman móti rættini. Tað allar mesta fór í gjøgnum stíggin heiman fyri Ólavssøkugjógv, meðan nakað kundi fara í gjøgnum sjálva gjónna, so tann maðurin, ið var komin heim við Sjónum, stóð altíð innan fyri ánna og forðaði og beindi tann seyðin heim í Trøðna.
Tað hevur altíð rikist verri fyri Innan enn fyri Heiman. Ymsar orsøkir kunnu vera til tað. Hagin er so dánaður, at hann gerst breiðari og breiðari, longri oman tú kemur fyri Innan, og tí verður tað eisini longri og longri millum menninar. Altíð varð sagt við teir heimaru menninar: "Gevið tykkum inneftir, tá ið tit koma oman!" Sjáldan vórðu hesi boðini nóg væl fylgd, tí oftast varð farið beint omaneftir. Eisini er tað so hulisligt nógva staðni í Sáttarenni, serliga fyri Innan, og av tí sama stendur ofta seyður eftir.
Heim við Sjónum gekk ein maður, og tann, sum var honum næstur, gekk eftir rundingini, tá ið komið var nakað heim. Hann mátti ansa væl eftir, tí ofta kundi seyður fara í Lúsatorvuna ella stilla seg undir okkurt høvd ella onkran kneysa.
Leggjast kann aftrat, at tað var styggur seyður í Sáttarenni, so tað gekst ofta illa at reka.
Ódnir
Frá gamlari tíð hava fastar ódnir eisini verið í Sáttarenni, men tær munnu vera burturdotnar so við og við, men teir, sum vóru vanir at ganga á fjall her, fóru gjarna aftur og aftur í somu ódn. Á Suðurhelvt vóru, sum áður nevnt, 120 gyllin, og sum í hinum báðum høgunum var fjallskipanin 15, soleiðis at tað var ein hálvmørk (8 gyllin) til hvønn mann - ella hvørja ódn.
Seyðabýtið við Gjógv hevur, tað vit vita um, altíð verið fimtingsbýti. Teir 120 gyllinir vóru skipaðir í fimtingar, soleiðis at 24 gyllin - 3 fjallmenn ella 3 ódnir - vóru í hvørjum fimtingi. Fimtingarnir á Suðurhelvt vóru: Jákupsstovufimtingurin, Sjúrðarstovufimtingurin, Fløttafimtingurin, Ólastovufimtingurin og Ormurin.
Ódnirnar vóru skipaðar soleiðis, at tann, ið átti hægstu ódnina í Sáttarenni, átti lægstu ódnina í Líðini, ella øvugt. Roynt hevur verið at funnið fram til allar ódnirnar, men bara ódnirnar í Ólastovufimtinginum eru fullfíggjaðar. Hinar eru meir ella minni farnar í gloymskuna, men kortini taka vit tað við, ið enn livir eftir:
Tær tríggjar ódnirnar í Ólastovufimtinginum vóru: Teir í Sámalsstovu, og seinni teir hjá Petur Kristjani, vóru í Ongisrókini. Teir á Rætt vóru Uppi við Gjógv. Ólastova, og seinni Gortra, átti ódnina um Heyggj.
Pól Jóhannes á Bø átti ódnina undir brúnni á Oknadali, so hann gekk um, og Jógvansstova var millum Heyggj og Pól Jóhannes á Bø. Hoygarðurin og Gøtu-Jógvan vóru eisini í hesari hálvmørkini, so teir vóru á Oknadali, og onkuntíð gekk Kristjan í Hoygarðinum um á Oknadali.
Fyri Innan, á Kvígandali og har á leið, vóru Nýggjustova, Jákupsstova, Dánjal í Bíggjarlagnum og Debus.
Fyri Heiman, á Ljósádali og í Lægd, vóru Sjúrðastova (seinni Geil) og Fløttur. Røktingarmaður úr Funningi gekk um í Lægd, og næstur honum kom so Sjúrðastovumaðurin (seinni Geilarmaðurin).
Seinni er Jákupsstova farin at ganga fyri Heiman, tí Dia í Jákupsstovu (Heini Andreas Joensen, f. 1889) plagdi at ganga um fyri Heiman saman við Peri í Andrasarstovu (Per Juul Thomsen, f. 1830), úr Funningi, ið var røktingarmaður. Lagt kann verða aftrat, at røktingarmenninir úr Funningi vóru altíð á Ljósádali.
Jóan Pauli í Lon og Jákup í Stólpa plagdu at fara inn gjøgnum Breytahjalla, og teir fóru ikki niðan á dalarnar. Tá ið gongan kom oman, sótu teir og forðaðu í liðinum á tí garðinum, ið er heiman fyri Høvdan - innan fyri Ólavsøkugjógv.
Samgonga
Røktingarmenn úr Svínáum vóru altíð til samgongu, men teir fingu ikki samgongulamb.
Røktingarmenninir úr Funningi vóru eisini til samgongu í Svínáum, og teir fingu samgongulamb úr Svínáum. Maður kom til gongu av Eiði til Funnings um morgunin við samgonguboðum.
Onkur spurdi Jóhan Klode, um tað ikki var drúgt at leiða lambið úr Svínáum til Funnings. Jóhan svaraði: "Bara høvdið vendir norðureftir, gongur onkran veg."
Haftseyður
Tá ið alt var latið upp í haft, varð farið av rættini. Rikið varð heim um Ljósá, gjøgnum Kálvhaga og heim móti gomlu Húsarætt. Haðani varð rikið upp gjøgnum ein vánaligan stíggj upp í Urðarhjalla. Úr Urðarhjalla varð farið upp gjøgnum Áarstíggj, heim gjøgnum Haghjalla, heim á Kleiv og til Funnings. Síðani gekk leiðin gjøgnum bygdina, niðan gjøgnum Hóvabrekku, fram við Skarðánni, á Gjáarskarð og so til Gjáar. Túrurin tók vanliga einar fýra tímar.
Kristian í Lon, Jógvan Sofus, Eldbjørn og Gubbi (1990)
Stíggjurin úr Kálvhaga og upp í Urðarhjalla er so mikið vánaligur, at viðhvørt varð farið úr Kálvhaga og upp í Urðarhjalla gjøgnum Klokkustíggin, ið er beint heiman fyri Ljósá, tí hann er nógv betri at ganga.
Sjálvt um tað kundi vera bátsveður til Funnings, dámdi teimum eldru líka væl at reka haftseyðin allan vegin til Gjáar, tí teir søgdu tað, at seyðurin vildi so illa ganga eftir at hava ligið bundin í bátinum.
Viðhvørt varð seyðurin býttur á fløttinum oman fyri húsini hjá Kristiani á Rætt, men fyrr býttu teir á Lítlafløtti - niðan fyri húsini hjá Klæmint Juul.
Mannagøtan - sum var smøl - gekk heim handanvegin, og niðan fyri gøtuna var eisini valling - smáir fløttir, ella teigalendi, ið sóu út til at hava verið brúkt til korn.
Klokkustíggjurin
Nú vit nevndu Klokkustíggin, er tað kanska ikki av leið at endurgeva eina avgamla søgn, ið møguliga gevur okkum greiði á, hví stíggjurin eitur Klokkustíggjurin:
Grind var á Funningsfirði, men hvussu teir stríddust, fingu teir hana ikki inn um Grynnuna. Nú vóru góð ráð dýr, og onkur helt, at teir skuldu fara til Funnings eftir kirkjuklokkuni. Sum ætlað so gjørt. Teir bóru klokkuna inn í henda stíggin og settu seg at ringja við henni. Hvussu tað gekst við grindini, meldar søgnin einki um, men tá fekk stíggjurin navnið Klokkustíggjurin.
Røkt
Sáttarenni var óhøgligur hagi hjá gjáarmonnum, so tað vóru fyri tað mesta funningsmenn, ið røktaðu, og tað hava vanliga verið tveir røktingarmenn. Vit hava roynt at spurt okkum fyri, hvussu langt aftur vit kundu koma, hvørjir hesir menn vóru, og hvørjir ið hava røktað saman.
Úrslitið sær soleiðis út:
Fríðrikur í Gomlustovu (Frederik Joensen , f. 1823), úr Funningi. Fríðrikur velti einaferð kál á Høvdanum, men tað vísti seg ikki at rigga so væl. Hildið verður, at seyðurin gjørdi enda á tí.
Per í Andrasarstovu (Per Juul Thomsen, f. 1830), úr Funningi. Per og Fríðrikur hava røktað saman.
Hans í Atustovu (Hans Johannesen, f. 1864), úr Funningi. Dávur (Joen David Juul, f. 1875), úr Funningi. Hans og Dávur røktaðu saman. Dávur gavst í 1952.
Jóhan Klode (f. 1883), úr Funningi. Hann búði í Atustovu og tók við í 1931 eftir Hans, sum doyði sama árið. Jóhan røktaði saman við Dáva til 1952. Sjúrður á Rætt (Sjúrður Christiansen, f. 1887), frá Gjógv. Hann fór at røkta í 1952 aftan á Jóhan, og Sjúrður røktaði til 1956.
Sjúrður var tá ein eldri maður, og langt er at ganga frá Gjógv inn í Sáttarenni. Hann hevði verið røktingarmaður í Líðini, og tá ið hann varð valdur sum røktingarmaður í Sáttarenni, tók hann soleiðis til: "Nú fari eg úr brattlendinum á slættlendið." Sum oftast gekk hann um Funning og inn eftir Hjøllunum, men við hvørt fór hann í erva yvir undir Eiðisskarð, upp um Vatndalsskarð og so niður á Ljósádal.
Thomas Eli Juul, f. 1906, úr Funningi. Hann fór at røkta aftan á Dáva fyrst í 1950unum og røktaði saman við Sjúrði á Rætt og Kristiani Hansen, úr Funningsfirði (og Meinhardi Hansen) til 1966.
Kristian Hansen, f. 1900, úr Funningsfirði, fór at røkta í 1956, aftan á Sjúrð á Rætt. Hann røktaði saman við Thomas Eli.
Kristian røktaði, til hann doyði í 1964, men tey seinastu árini var hann so plágaður av sjúku, at sonur hansara, Meinhard Hansen, f. 1943, røktaði fyri hann. Meinhard helt kortini fram til 1966. Tað var Petur Pauli Joensen, f. 1907, (vanliga nevndur Stóri-Petur), ið skeyt Kristian upp sum røktingarmann.
Heimanvert Ólavssøkugjógv - oman fyri vegin - var so ringt at ganga, at seyður bara slapp niður, men ikki upp. Um veturin kundi deyðseyði liggja har, sum var farin á glið á helluni. Kristian og Meinhard boraðu og skutu har, so nú er ein hampuligur stíggjur millum Hvilvtina og Ovaru Hvilvt.
Steingrím Funding, f. 1915, úr Funningi, varð valdur og fór at røkta í 1966, tá ið Thomas Eli gavst, og hann legði frá sær í 1979. Andor Sivertsen, f. 1932, úr Funningi, varð valdur og fór at røkta í 1966, tá ið Meinhard Hansen í Funningsfirði gavst. Andor og Steingrím røktaðu saman til 1979.
Petur Sofus Juul , f. 1929, úr Funningi, varð í 1979 valdur til røktingarmann aftan á Steingrím Funding. Hann var røktingarmaður til uttangarðsútskifitingin kom í gildi í 1990, men tey seinastu árini var hann so mikið heilsubrekaður, at sonur hansara, Petur Páll Juul, f. 1964, røktaði fyri hann. Petur Sofus (og Petur Páll) røktaði saman við Andori.
Dánjal Jákup, Ásfinn, Sofus og Sjúrður
Aftan á útskiftingina í 1990 fóru Dánjal Jákup Joensen og Ásfinn Sigvardsen at røkta saman við Andori. Andor røktaði, til hann doyði í 1998. Jógvan Nónsgjógv var í "hálvtíðarstarvi" sum røktingarmaður frá 2006 til 2010.
Røktingarlønin (2011) er 5 miðallomb og 3 hagalomb í part, meðan "hálvtíðarstarvið" gav 5 miðallomb.
Hagalamb er tað besta lambið, ið er, tá veðragjólingar eru uppgjørdir.
Kristian hjá Andori og Jógvan á Fløtti
Torv
Sáttarenni er seragott torvpláss, bæði uppi á dølunum og niðari. Funningsmenn skóru nógv torv her í gomlum døgum, meðan gjáarmenn als einki skóru, tí torvheiðarnir lógu so langt frá bygdini, og gjáarfólk høvdu høgligari torvheiðar enn hesar.
Gjáarfólki man ikki hava dámt nakað serliga væl henda torvskurðin hjá funningsmonnum, tí í 1930unum royndu teir at steðga hesum torvskurðinum. Tá skóru bara nakrir heilt fáir mans her, men gjáarmenn fingu viðhald, og funningsmenninir vórðu uppsagdir.
Leggjast kann aftrat, at samstundis skóru funningsmenn í Gjáarhaganum uppi undir Sondum, men teir vórðu ikki uppsagdir. Undir Sondunum høvdu funnings- og gjáarmenn ta avtalu, at her kundu teir skera hvør um annan. Avtalað var eisini, at minkaði torvið so mikið, at tað var ov lítið til báðar partar, so skuldu funningsmenn víkja, men har var so mikið nógv torv, at tað kom ongatíð upp á tal. - Teir skóru hvør um annan í sátt og semju.
Seyðafrælsir
Einaferð vóru tveir brøður undir Reyni í Funningi, Per og Jóannes. Teir áttu hvør sítt frælsi í Sáttarenni. Annar av teimum fór inn í Stovu í Funningi, og har var so annað frælsið. Hesir báðir Per og Jóannes eru nevndir í manntalslistanum 1801. Tá er Per 30, og Jóannes 23 ár.
Í arvaskiftinum eftir foreldur teirra, sum er til skjals, er einki nevnt um frælsini, men tá var heldur eingin hagi, sum eitur Sáttarenni.
Hitt frælsið varð verandi undir Reyni. Gamli Pætur - Peder Johannesen, føddur 1803, sonur fyrrnevnda Jóannes, átti tað. Hann gav abbasoninum tað sum navnagávu í 1868. Abbasonurin æt Peder Pedersen (1868-1908), róptur Petur undir Reyni. Hetta frælsið hevur so verið í familjuni. Tey, sum hava átt tað síðani, eru fyrst Elsebeth Johanne Petersen (Debes), f. 1865, frá Gjógv. So hevði Jákup í Hvanngarðinum, Jákup Petersen, f. ??, tað, so Elsebeth Dahl, f. ??? og nú Jonna Dahl, f..
Húsini undir Reyni vóru um tað mundið roknað sum eitt hús, men onkuntíð millum 1801 og 1834 eru tey farin í tvey. Roykstovan og okkurt aftrat bleiv við at eita undir Reyni. Har búði Jóannes, meðan glasstovan og kanska okkurt aftrat fekk navnið inni í Stovu. Tað var áðurnevndi Per, sum fekk tann partin. Hann var giftur við Súsonnu Malenu Knudsdatter, av Eiði.
Tá ið Jóan Petur Knudsen, Jóan Petur inni í Stovu, doyði í 1922 fór alt, sum hann átti, á uppboðssølu, eisini Sáttarennisfrælsið.
Suðurhelvt við Gjógv hevði gjørt av at keypa og sendi Jógvan í Sámalsstovu suður til Havnar at bjóða. Komin til Funnings lógu boð fyri honum, at kúgvin hjá honum lá deyð á básinum - hekk á bandinum. Hann mátti so oman aftur til Gjáar at fletta kúnna.
Boð fóru so suður til Havnar, til sorinskrivaran, sum var uppboðshaldari, um at Suðurhelvt vildi keypa frælsið. Teir søgdu eisini, hvussu nógv teir vildu bjóða.
Jóannes í Katrinastovu, í Funningi, sum var giftur við Onnu Sofíu inni í Stovu, sum var ein av arvingunum, bjóðaði ímóti Suðurhelvt.
Tá ið hann gavst, spurdi Jens Christian Dahl hann, um hann ikki bjóðaði meira. Nei, hann helt, tað var blivið nóg dýrt.
"Kann eg so bjóða?" spyr Jens Christian.
"Ja, gjarna fyri mína skuld".
Tað gjørdi hann so og átti hægsta boð.
Seinni sama dag møtti Jens Chr. Justenesi á Grótheyggi, sum var giftur við Siggu Mariu, eisini innan úr Stovu. Hann bað tá Jens Chr. selja sær frælsið, men tað vildi hann ikki.
Nógv ár seinni, tá teir gjørdu vegin av Eiði til Funnings og Gjáar, segði ein eldri eiðismaður frá, at hann frá barnsbeini hevði hoyrt eiðismenn tosa um, at tað var størsta bragd, sum var gjørt har á leið, at ein einsamallur funningsmaður skuldi kunna køva alla Suðurhelvt við Gjógv.
Varðar
Varðar eru úr Funningi og inn í Funningsfjørð, og teir vóru bestir at ganga eftir, tí tá kundi man ikki ganga niðri við sjógvin.
Tann fyrsti stendur í Tummasarstíggi, og tann næsti stendur á Gjáarkjaftinum - við Hagagjógv. So stendur ein á Gjótustígnum og ein á Selasheygabrúnni tætt innan fyri Ljósá.
Tveir standa í Ovaru Hvilvt, og ein beint innan fyri Ólavsøkugjógv - oman fyri vegin. Einir tveir standa eftir enn í Breytahjalla - ein innan fyri ta nýggju rættina og ein miðskeiðis millum rættina og Blæingsgjógv. Tann seinasti varðin stóð við Rossastíggin - stutt heiman fyri Skipagjósoyruna - men hann er farin í vegin. Haðanífrá kundi gangast inn við sjónum, so ikki var neyðugt við fleiri varðum. Teir flestu av hesum varðum standa so nøkurlunda uppi, so tað hevði ikki havt so nógv upp á seg at hjálpt upp á teir, so teir kundu staðið sum minnisvarðar um farna tíð.
Harur
Sáttarenni er ikki nakar góður haruhagi. Vit hava einki yvirlit yvir gongdina, men síðani 1967 hava Osvald á Klá og Jónsvein Mikkelsen, Toftum, skotið harur her. Osvald doyði 01.04.2006, og Jónsvein gavst at skjóta í 2009. Tað besta árið fingu teir einar 45 harur, og tað ringasta árið bert 1. Miðalár fingu teir einar 20-30 harur.


text:
Frá Mentamálaráðnum
Mentamálaráðið søkir eftir einum lesandi í Keypmannahavn, ið hevur lokið útbúgving í enskum máli í minsta lagi á bachelorstigi.
Viðkomandi skal í uml. 35 tímar arbeiða saman við SFI (Socialforskningsinstituttet) og gjøgnumganga elektronisk spurnarbløð til PISA 2015 fyri at eftirkanna, um samsvar er í uppseting millum tey føroysku "spurnabløðini" og tey donsku. Samsvar skal sambært kravi frá OECD vera millum spurnabløðini. Stórt samsvar er, men í ávísum føri skulu minni tillagingar gerast.
Lønin fer at liggja um 135 kr. um tíman umframt frítíðarpengar.
Fólk, sum hava áhuga kunnu venda sær
til:
Claus Reistrup
Fulltrúi / Senior Principal
Mentamálaráðið / Faroese Ministry of Education, Research and Culture
Hoyvíksvegur 72, FO – 100 Tórshavn, Faroe Islands
Tel: +298 555037 Teldupostur: claus@mmr.fo
Heimasíða: www.mmr.fo


text:
Effo leggur stóran dent á heilsu, trygd og umhvørvi. Ein ætlan er gjørd, sum í stuttum lýsir málini innan heilsu, trygd og umhvørvi (HTU) og er hon at finna á øllum arbeiðsplássum.
Hesi virði eru partar av øllum okkara virksemi, og vit seta okkum høg mál á hesum økjum.
- Vit stimbra góðan atburð og góðan sið
- Vit ásanna, at óhapp og vanlukkur kunnu umgangast
- Vit arbeiða fyri heilsugóðum og tryggum arbeiðsplássi
- Vit arbeiða fyri at verja okkara umhvørvi
- Vit arbeiða fyri at gerast betri at skilja og loysa vandastøður
- Vit velja veitarar eftir dugnasemi og ágrýtni innan HTU
- Vit fylgja ásetingunum frá myndugleikunum
- Vit endurskoða áhaldandi okkara HTU støðu
Tað er ábyrgdin hjá leiðsluni og skylda hjá leiðslu og starvsfólkum at fylgja hesum reglum.


text:
Tíðindaskriv
Góður 1. ársfjórðingur hjá BankNordik
2018 hevur higartil hilnast væl hjá BankNordik-samtakinum. Rakstrarúrslitið fyri fyrsta ársfjórðing gjørdist 77 mió. kr., og tað er 66% hægri enn sama tíðarskeið í fjør.
Virksemið hjá samtakinum stendur seg væl á øllum marknaðum, og vónirnar til ársúrslitið eru nú betri, enn leiðsla bankans væntaði við ársbyrjan.
”Vit eru væl nøgd við úrslitið í fyrsta ársfjórðingi, sum samanumtikið vísir eina framgongd á øllum økjum. Umframt góðu gongdina innan banka-, tryggingar- og ognarsøluvirksemið er úrslitið eisini merkt av søluni av høvuðssætinum og afturførdum niðurskrivingum. Hóast trýstið á rentu- inntøkurnar er ein støðug avbjóðing, fegnast vit um at kunna staðfesta ein nøktandi útlánsvøkstur umframt lønandi rakstur,” sigur Árni Ellefsen, for-stjóri í BankNordik.
Samtakið leggur seg eftir áhaldandi at bøta um virkisførið, og í tí sambandi eru innanhýsis mannagongdir tillagaðar og ymiskar uppgávur miðsavnaðar. Hesi tiltøk stuðla undir ætlanirnar um at varðveita ein lønandi rakstur og at tryggja langtíðar kappingarførið hjá bankanum.
Dótturfeløg bankans, Trygd og Skyn, hava eisini staðið seg væl í fyrsta ársfjórðingi. Úrslitið hjá Trygd gjørdist 5 mió. kr. fyri skatt, meðan Skyn í sama tíðarskeiði hevði 1 mió. kr. í avlopi fyri skatt.
Á odda við nýggjari nútímans loysn
Sum tann fyrsti av 120 norðurlendskum peningastovnum í SDC-samstarvinum gongur BankNordik á odda við einari nýskapandi talgildari loysn til síni viðskiftafólk. Nýggja heimasíða bankans, ið júst er útkomin, er bert fyrsta stigið í einari størri talgildari ætlan, sum skal tryggja viðskifta- fólkunum eitt nútímans amboð til at avgreiða síni bankaviðurskifti. Sum liður í hesari ætlan er BankNordik eisini við til at menna eina dagførda útgávu av Netbankanum, ið væntandi verður liðug seinni í ár.
”Vit vita, at okkara viðskiftafólk hava tørv á góðum og nútímans talgildum loysnum, sum eisini eru lættar at brúka í gerandisdegnum. Tí er felags endamálið við nýggju heimasíðuni og komandi Netbankanum at geva eina meiri viðkomandi og tíðarhóskandi uppliving,” sigur Árni Ellefsen.
Roknskapurin fyri 1. ársfjórðing 2018 í stuttum
- Úrslitið áðrenn skatt var 148 mió. kr. samanborið við 57 mió. kr. sama tíðarskeið í 2017.
- Rakstrarúrslitið áðrenn niðurskrivingar var 47 mió. kr., og hetta er á sama støði sum í 2017.
- Niðurskrivingar av útlánum vóru afturførdar fyri 31 mió. kr. saman-borið við 0 mió. kr. sama tíðarskeið í 2017.
- Rakstrarúrslitið var 77 mió. kr., og tað er 66% hægri enn sama tíðarskeið í fjør.
- Útlán bankans hækkaðu úr 9,2 mia. kr. til 9,6 mia. kr. samanborið við sama tíðarskeið í 2017.
- Innlán bankans hækkaðu úr 12,7 mia. kr. í 1. ársfjórðingi í 2017 til 13,1 mia. kr.
- Solvensurin hækkaði úr 18,4% í 1. ársfjórðingi 2017 til 18,9% sama tíðarskeið í 2018.
- Bankin væntar, at úrslitið fyri 2018 áðrenn niðurskrivingar, virðisjavna og skatt verður 160-200 mió. kr. (2017: 187 mió. kr.).
- Vónirnar til nettoúrslitið fyri árið eru betri enn upprunaliga væntað. Sostatt verður væntaða nettoúrslitið hækkað úr 165-215 mió. kr. til 175-225 mió. kr. (2017:189 mió. kr.).
Les roknskaparfrágreiðing, børsfráboðan og íleggjaraframløgu á Investor Relations-heimasíðu bankans.


text:
Myndir frá Etið saman í Havn
Etið saman tiltakið eisini væleydnað á Perulutorginum í Havn
Har bleiv bjóðað hummus av beluga linsum og reyðrót við broysknari kálrabirót, royktur føroyskur svartkalvi við karsi, hummus av kikertrum, persillu og gularót drússað við græskarkjarnum, epli, blómkál og salat við spísskál og heilhveiti.
Vit vilja fegin takka FK í Tórshavn og Sjógæti fyri stuðul av framúr rávørum til tiltakið í Perlutúninum í Havn. Eisini takka vit Reinsarínum fyri praktiska hjálp og lán av Perlutúninum. Stóra tøkk til øll onnur, ið annars hjálptu til.


text:
Jákup, tilbúgvingarsamskipari
Tú skalt duga at samskipa
Á Landsverki eru nógv skilagóð starvsfólk við breiðari, fakligari vitan. Tí fært tú altíð avbjóðingar og hevur góðar møguleikar at halda vitanarstøðið við líka. Harafturat er Landsverk eitt arbeiðspláss, ið gevur sínum starvsfólkum møguleika til at flyta seg millum ymisk og sera breið fakøki. Síðandi 2001 havi eg serliga arbeitt við tilbúgving í tunlum, men eisini við tilbúgvingini á øllum landsvegakervinum.
Eg eri upprunaliga útbúgvin maskinsmiðjur og teknikari á maskinteknologisku linjuni. Ein útbúgving sum maskinsmiðjur lærir teg at hugsa praktiskt, meðan útbúgvingin sum maskinteknikari og eftirútbúgving í prosjektleiðslu hevur lært meg at hugsa meiri yvirskipað. Hetta er ein góð samanrenning av førleikum at hava á einum stovni sum Landsverki, har vit varða av bæði praktiskum og yvirskipaðum planleggingaruppgávum.
At samskipa tilbúgvingina krevur sera góð samstarvs- og samskiftisevni. Partarnir – Landsverk, løgreglan, sløkkilið, bjargingarfeløg og sjúkrahús – hava ymsar førleikar, men skulu samstarva um at røkka sama máli. Tí skalt tú sum samskipari duga væl at lurta eftir fólki og orða ein boðskap og eina uppgávu soleiðis, at allir partar hava júst somu fatan av, hvat uppgávan snýr seg um. Hetta er ein stór avbjóðing, av tí at vit eru so nógvir partar við sera ymiskum bakstøði. At duga at seta seg inn í støðuna og hugsunarháttin hjá øðrum fólki er tí altavgerandi, tá tú skalt gera eina tilbúgvingarætlan.
Harafturat skalt tú duga at taka avgerðir, samstundis sum tú skalt hava virðing fyri øðrum. Í sambandi við tilbúgving eru sera greiðar kommandolinjur, og allir partar vita, hvør hevur avgerðarrættin. Tann, ið hevur avgerðarrættin, skal duga at skera ígjøgnum, og hinir partarnir skulu virða hetta.
Jákup N. Olsen, maskinteknikari og tilbúgvingarsamskipari, deildin fyri infrakervi


text:
Tøknilig hjálpartól
Hugtakið ‘tøknilig hjálpartól’ fevnir um tekniskan útbúnað í breiðastu merking – frá stigum, byggipallum, kranum, trukkum, elevatorum og til størri ídnaðarskipanir, so sum dampketlar og frystiskipanir.
Tøknilig hjálpartól skulu verða framleidd og skulu kunna nýtast soleiðis, at tey eru fult forsvarlig, hvat trygd og heilsu viðvíkur. Reglurnar viðvíkjandi nýtsluni galda eisini fyri umsiting, reingerð, umvæling o.a.
Viðurkendir normar og fyrisett mát, ið hava trygdar- ella heilsuligan týdning, skulu fylgjast.
Arbeiðsumhvørvislóggávan krevur, at ávís av hesum tøkniligu hjálpartólunum eru undir regluligum eftirliti av løggildum serkønum – og onkutíð Arbeiðs- og brunaeftirlitinum.


text:
Føroyskir sangtekstir
- Á krossins grumma træ á Golgata
- Á stjørnukláru, miðju nátt
- Áh, hvør signað er tann hugsan
- Áh, tú, ið komst úr hægstu dýrd
- Ævigt meg elskar Jesus, mín Harri
- Boð um handaverk hans rúmdin ber
- Dagur koma skal brátt
- Darva kann mangt meg vegnum á
- Eg elska teg vil, áh, Jesus, tí tú
- Eg elski teg, Harri, prísi tær
- Eg eri endurføddur
- Eg í Gudi frelsu mínar gleði fann, ið ævigt varir
- Eg kann aldri, aldri gloyma, tá frið við Gud eg fann
- Ei eg kenni morgindagin
- Ei lættfør leiðin er, vit mót Himlinum halda
- Ei nøkur vápn skulu sigra á okkum
- Eins og barn byggir borgir
- Eldast ei har
- Enn eina ferð eg eri her
- Er enn myrk og trong hvør leið
- Er hans navn ikki kært
- Er tín syndabyrði svár
- Ert tú við í stríðnum fyri Harran
- Fagrastur er Jesus, av tíggju túsund ber hann
- Fyrr ella seinni hvørt skýggj horvið er
- Góði Hirði, leið tú okkum
- Harri, henda stund er tín
- Harrin ei lovar loftið so blátt
- Hiðan úr fjøtrum, kvølum og nátt
- Hosianna, hosianna, hosianna í tí hægsta
- Í Guds herklæðum vinna vit landið ein dag
- Í krossins skugga
- Kom, síggj Guds Lamb
- Kristus føddur er í fjósi
- Lat upp, so Dýrdarkongurin fær komið inn!
- Leið mín ber mót dýrdarstaðnum
- Leiðist tær við heimsins gykl og glitur
- Lív mítt, Harri
- Ljós tíns kærleika skínur, Harri
- Mangir bústaðir í Faðirs húsi eru
- Mangur spyr um kós og stavnhald
- Máttu vit gjørst ljós, sum skinu í heimi
- Mær er sagt um eitt land
- Meg kalla halgu heimlands hæddir
- Mín Jesus veit, tá leið mín trong er
- Mín vinur, sum mótfallin strevar teg fram
- Navn Hans er undurfult
- Oman fyri alla fatan manna
- Onkun gyltan morgun framman stavn
- Skjótt skal stormur linna
- Skjótt vit endan á lívsvegnum náa
- Sólsettum fjøllum yvir
- Sorgtyngdur mangan mín dagur her var
- Støðugt til Jesus má eg mær venda
- Sum eg líti inn í heimsins framtíð
- Sum tú ferðandi ert
- Tá eg gangi á rættferðarvegi
- Tá eg skoði stjørnurnar
- Tá ið ljódliga skýmir, burt dagurin fer
- Tað er einans ein vegur til frelsu
- Tað eru nøvn, mær verið hava kær
- Tær veri æran, Lívsins Harri, tær
- Tí at barn er okkum føtt
- Tín rødd meg kallar blítt
- Tú í hjarta tínum hava kanst ein song
- Tú komst sum hjálparleyst barn
- Tú sást meg gráta í Guds húsi
- Tú spyrt kanska, hvussu eg kann vita víst
- Tungfør her leiðin er
- Tyngdur undir byrðum var eg
- Úr eystri og vestri brátt
- Ver eitt himmalljós í heimi
- Verdur, tú Harri, verdur ert
- Við perluportrið mær ein vinur bíðar
- Víða um lond – í synd og myrkri staddar
- Vit takka tær, ljósanna Faðir


text:
- Tíðindi, mentan og ítróttur
ST vil ikki fordøma álopið á Sýria
Russland vildi hava trygdarráðið saman, men tá samanumkom atkvøddu bert Russland, Kina og Bolivia fyri at fordøma álopið.
Átta lond atkvøddu ímóti uppskotinum, sum Russland hevði gjørt, og fýra lond atkvøddu ikki.
Neyðugt er við níggju atkvøðum fyri, um eitt uppskot skal vera samtykt í trygdarráðnum hjá ST.
Amerikanska verjumálaráðið upplýsti í gjár, at allar rakettirnar, sum vórðu sendar ímóti Sýria, raktu síni mál, og endamálið við teimum var at oyðileggja verksmiðjur, har eiturevni verða gjørd.
USA, Frakland og Bretland nýttu skip, ein kavbát og stríðsflogfør til at senda tær 105 rakettirnar, ið skuldu gera enda á eiturverksmiðjunum í Sýria, og atsóknin eydnaðist til fulnar, sigur amerikanska verjumálaráðið.
Samstundis sum trygdarráðið umrøddi álopið í Sýria í gjár, vóru fólk frá stovninum sum hevur eftirlit við eiturvápnum á veg til Douma í Sýria, har tey skulu royna at fáa greiðu á, hvat tað var fyri eiturvápn, sum vórðu nýtt í sýriska býnum, Douma, farna vikuskifti, og sum gjørdi av við minst 40 fólk.
Sí eisini


text:
TÍÐIN ER ALTAVGERÐANDI:
Visti tú, at fystu 5 minuttirnir eftir hjartasteðg eru alt avgerandi fyri at hava møguleika at yvirliva? Ella fyri hvønn minutt, sum gongur, eftir hjartasteðg, minkar møguleikin fyri at yvirliva við 10%, um tú ikki fær ta hjálp tær tørvar?
OKKARA HJARTASTARTARI:
Hjartastartarin, ið við umboða, er av Japanska dygdarmerkinum NIHON KOHDEN, ið okkara royndu fólk innan sjúkraflutningstænastu geva bestu ummæli. Hann er sera lættur og skjótur at handfara. Hetta hevur størsta týdning í eini akuttari støðu.
BARN/VAKSIN FUNKTIÓN:
Fyrimunirnir við hesum hjartastartara eru, millum annað, at hann hevur eina kontakt, so til ber at skifta millum vaksin/barn funktión. Tvs, at ikki er neyðugt at skifta elektrodir ella gera aðrar broytingar, um talan er um eitt barn, ið hevur tørv á hjálpini.
INNBYGDA ÁVARINGARSKIPAN:
Eisini hevur hesin hjartastartari innbygda ávaringarskipan, ið sigur frá, um eitthvørt ikki virkar, ella skal skiftast.
FRÁLÆRA:
Tá tit keypa hjartastartara frá okkum, veita okkara royndu instruktørar tykkum holla vegleiðing í nýtslu av hjartastartaranum.
Herumframt kunnu vit veita tykkum frálæru í fyrstuhjálp, íroknað nýtslu av hjartastartara.
TÆNASTA:
Vit átaka okkum at hava eftirlit við hjartastartaranum, og skifta battarí og elektrodir út fyri tykkum, eftir tørvi.
Somuleiðis ráðgeva vit um staðseting, og heingja hjartastartaran upp fyri tykkum.
Ver vælkomin at ringja til okkara á telefon +298 606060, ella send ein teldupost til ansni@ansni.fo, og bílegg, ella fá meira at vita um HJARTASTARTARA.


text:
Orð: Hjørdis Johansen og Carl Jóhan Jensen
Í barnagarði ynski eg
at sleppa at ganga beinaveg.
Men har er ikki pláss fyri mær,
so eg kann ikki fylgjast við tær.
Eg má bara vera heima,
spæla úti heilt aleina.
»Tekna bilar, tekna dukkur,
á pappír sum mamma hevur keypt«.
Tú ert altíð kát og glað,
hvønn morgun tá tú fert avstað,
loypur avstað við nógvari ferð,
í barnagarði so stuttligt er.
Um gøtur og geilar strúki eg.
Øll siga eg geri bert fortreð.
Men hví er tað ongin, sum hugsar um meg,
men bara um bilar og stóran veg?
Hví er tað eingin sum hugsar um meg,
men bara um bilar og stóran veg?
Vit búgva so illa, ahva vánalig kor,
og mammusa nervar fara í sor!
Í túninum hjá okkum her,
lítli beiggi bundin er!
Nógvir bilar her er so trongt,
og mamma hevur hurðina stongt!
Mammu og pápa eg tosi ei við,
um kvøldið vilja tey hava frið.
Knarrut tey eru – og skelda afturat!
lesa bløð og bøkur, og eg veit ikki hvat!


text:
Maria Eide Petersen (Maria Eide) (1894-1994) var úr Nólsoy. Hon tók læraraprógv á Føroya Læraraskúla í 1923. Árið eftir tók hon við lærarastarvi í Funningi og starvaðist har, til hon fór frá fyri aldur í 1959.
Í 1974 gav Maria Eide út bókina Konglar, í 1977 Rekar og í 1982 Snøklar. Allar eru tær frásagnir frá gerandisdegnum og her greiðir hon eisini frá um dans og dansisiðir, sum hon kennir til. Hóast Maria skrivar, at hon ikki dansaði so nógv sjálv, so var hon ein eyðkendur kvøðari við treystum máli. Hon dugdi nógv ymiskt, og er væl umboðað í bandasavninum bæði við kvæðum, sálmum og skjaldrum.
Í Snøklum skrivar hon soleiðis um at dans og kvøðing:
“Eitt er at kvøða, annað er at dansa og triðja at fáa dansin at ganga.
Hetta, at fáa dansin at ganga, haldi eg er viðføtt, tað kann ikki lærast. Tað er nakað “individuelt”, um eg so má siga. Summi eru so løtt, tað er, sum loft er undir teimum, tað er, sum nema tey ikki við gólvið. Aftur onnur eru so tung og stirvin, tað er, sum hevði tú ein klótuanga framman fyri tær-
Kráku líkar best á unga sín, og eg haldi, at nólsoyingar hava sera gott mál – klingandi sum málmur -. Fjalladun er einki í Nólsoy, men brimdunið er veldugt. Um hetta kann hava nakra ávirkan á røddina, veit eg ikki, men tað er møguligt”
Maria Eide savnaði og týddi eisini nógvar lestrar og teir komu út í bókunum Livandi vatn, 1972, Lívsins breyð, 1978 og Lívsins kelduvað, 1982
Maria Eide fekk M.A. Jacobsens virðislønina fyri yrkisbókmentir í 1978.
Keldur:
- Árni Dahl, Bókmentasøga I-III. Fannir, 1980-83.
- Føroyskir fólkaskúlalærarar 1870-1997. Ritstj. Niels Jákup Thomsen. BFL, 1998.
- Maria Eide Petersen, Snøklar, H. N. Jacobsens Bókahandil, 1982.


text:
Húsreglur
Alment
Hesar húsreglur eru tær yvirskipaðu húsreglurnar hjá Bústøðum – Føroya bústaðafelag. Býlingar kunnu hava sínar egnu húsreglur.
§ 1 Útlufting
Fyri at sleppa undan fuktskaðum skulu øll rúm haldast turr. Týdningarmikið er, at luftað verður út hvønn dag. Tað er neyðugt at lufta væl út við matgerð (nýta eymhettuna), at lufta væl út í baðirúminum eftir bað, at nýta turkitrumlu ella at turka vaskiklæðir úti, og ikki at turka vaskiklæðini inni.
§ 2 Rusk
Húsarhaldsrusk skal koyrast í plastposar í ruskbingjurnar, sum eru uttan fyri íbúðarbygningarnar. Tey, sum leiga, hava sjálv ábyrgd av at beina fyri vandamiklum burturkasti, so sum glasi, battaríum og øðrum. Tað er ikki loyvt at seta rusk ella annað órudd í trappugongd, felags inngongd ella felagsøki. Sigarettstubbar og líknandi skulu beinast burtur og mugu ikki tveitast á felagsøkið.
§ 3 Húsdjór
Viðtøkur um húsdjór verða gjørdar fyri hvønn býling sær.
Djór, sum eigarin í búrum og akvarium, verða ikki roknað sum húsdjór og eru loyvd í øllum íbúðum. Ikki er loyvt at hava skriðdjór. Førarahundar eru tó altíð loyvdir.
§ 4 Súkklur, barnavognar og annað
Súkklur, barnavognar og annað tílíkt skulu standa inni á egnum øki og mugu ikki vera til ampa fyri aðrar leigarar og mugu setast soleiðis, at lættliga slepst fram at felags inngongdum.
§ 5 Akfør og parkering
Bilar og onnur motorakfør eiga at verða parkerað soleiðis, at tey ikki eru til ampa fyri onnur. Tað er ikki loyvt at parkera framman fyri felags inngongdir ella ruskbingjur, tó er av- og áskipan loyvd. Bilar uttan nummarspjøldur, húsvognar og líknandi skulu ikki setast á parkeringsøkið.
§ 6 Larmur
Fyri at hava so gott grannalag sum til ber, eiga leigararnir til eina og hvørja tíð at vera hampiligir móti hvørjum øðrum. Náttarfriðurin skal virðast. Hetta merkir, at friður er millum kl. 22 og kl. 7, og tá er til dømis ikki loyvt at nýta larmandi amboð, at sparka ella at spæla harðan tónleik, uttan so at tað er avtalað við grannarnar frammanundan.
§ 7 Trappurúm
Trappurúmini eru ikki til spæl, renning ella larm. Har skal ikki vera óneyðugur gangur.
§ 8 Ábyrgd og tryggingarviðurskifti
Bústaðir – Føroya bústaðafelag tryggjar allar sínar bygningar. Allir leigarar hava ábyrgd av at tryggja sínar egnu ognir.
§ 9 Skilhald
Allir leigarar eiga at vísa tol og virðing fyri øðrum leigarum. Leigararnir hava ábyrgd av, at gestir eisini halda húsreglurnar. Um so er, at ein leigari ber seg hóttandi, ófantaliga ella harðliga at móti øðrum leigara ella móti umboði frá Bústøðum – Føroya bústaðafelag, kann hetta hava við sær, at leigumálið verður uppsagt alt fyri eitt.
§ 10 Viðgerð av klagum
Leigararnir hava rætt at klaga um atburðin hjá øðrum leigarum í sama býlingi. Klagur skulu sendast skrivliga til Bústaðir – Føroya bústaðafelag.
§ 10 Gildiskoma
Hesar húsreglur eru góðkendar av stýrinum fyri Bústaðir – Føroya bústaðafelag, og eru galdandi frá 18. februar 2014. Bústaðir – Føroya bústaðafelag tilskilar sær rætt av sínum eintingum at broyta hesar húsreglur.
Viðtøkur
Alment
Hesar viðtøkur eru almennu viðtøkurnar fyri leiguvirksemið hjá Bústøðum – Føroya bústaðafelag, og eru góðkendar av stýrinum fyri Bústaðir – Føroya bústaðafelag tann 18. februar 2014.
Viðtøkurnar hava heimild í kunngerð nr. 2 frá 10. januar 2012 um virksemi hjá Húsalánsgrunninum at útvega bústaðir.
Tillutan av bústøðum
Tá Bústaðir – Føroya bústaðafelag leiga út íbúðir til limir í felagnum verða hesar meginreglur fylgdar:
§ 1 Limaskapur í Bústøðum – Føroya bústaðafelag
Persónur, sum vil gerast limur í Bústaðir – Føroya bústaðafelag, skal útfylla umsóknarblað, ið verður latið Bústøðum – Føroya bústaðafelag. Limaskapurin tekur við, tá ið uppskrivingargjaldið er rindað. Síðan skal eitt árligt umsitingargjald rindast. Tað eru trý sløg av limum: Søkjandi limur, søkir íbúð og er klárur at taka av møguligum tilboði um íbúð. Hvílandi limur, fær ikki tilboð um íbúðir, men er á bíðilistanum við møguleika fyri at gerast søkjandi limur aftur. Búgvandi limur hevur fingið tilboð um íbúð, hevur tikið av tilboðnum og er fluttur í eina íbúð hjá Bústøðum – Føroya bústaðafelag, og gerst tí leigari.
§ 2 Innanhýsis bíðilistin
Ein leigari hevur møguleika at skriva seg á innanhýsis bíðilistan, sum gevur framíhjárætt til aðrar íbúðir hjá Bústaðir – Føroya bústaðafelag. Leigarar kunnu skriva seg á hendan listan eitt ávíst tíðarskeið eftir innflytingardagin (í løtuni eitt ár), sum er ásettur í leigusáttmálanum. Fyri at koma á innanhýsis bíðilistan skal eitt nýtt uppskrivingargjald rindast, og hareftir skal eitt árligt umsitingargjald rindast.
Limurin hevur sjálvur ábyrgdina av, at rinda øll uppkravd gjøld. Verður árliga umsitingargjaldið hjá søkjandi ella hvílandi limi ikki rindað, verður limaskapurin strikaður. Fylgjan er, at viðkomandi verður strikaður av bíðilistanum.
Leigarar í einum býlingi kunnu í samráð við Bústaðir – Føroya bústaðafelag skipa seg í leigarafeløg, og fáa ávirkan á viðurskiftini í teirra býlingi.
§ 3 Tillutan av íbúð
Bert limir í Bústøðum – Føroya bústaðafelag, sum eru uppskrivaðir á bíðilista, og sum hava rindað øll skyldug gjøld, kunnu fáa tillutað íbúð frá Bústøðum – Føroya bústaðafelag. Tillutanin gongur fyri seg eftir fastari mannagongd, ið er skipað við innanhýsis bíðilista, uttanhýsis bíðilista og serligum bíðilista, ið verður umsitin av avvarðandi almennum myndugleikum. Bústaðir – Føroya bústaðafelag tilskila sær rætt til at víkja frá hesi mannagongd, tá serlig viðurskifti gera seg galdandi, t.d. í sambandi við tillutan av íbúðum serliga ætlaðar ungum, eldri ella fólki við rørslutarni.
Limur, sum hevur fingið tillutað íbúð frá Bústøðum – Føroya bústaðafelag, fer av øllum bíðilistum, uttan so at hann móti rindan av nýggjum uppskrivingargjaldi og árligum umsitingargjøldum teknar seg á innanhýsis bíðilista. Leigumálið fyri ávísa leiguíbúð kann ikki yvirtakast av øðrum persónum í húskinum. Makin kann tó í ávísum førum yvirtaka leigumálið. Í slíkum føri er tað m.a. ein treyt, at leigumálið próvfast virkar sum fastur bústaður hjá báðum pørtum í parlagnum, og at ógift samlivandi hava verið húski í minst 2 ár.
§ 4 Avtalan millum Bústaðir – Føroya bústaðafelag og leigara
Tá leigumál byrjar, skal leigarin undirskriva leigusáttmála, sýn verður framt, og innflytingarfrágreiðing verður gjørd. Leigarin fær samstundis útflýggjað húsareglugerð fyri býlingin, har leigumálið er, umframt onnur viðkomandi skjøl. Tann lógarkravdi leigusáttmálin verður nýttur, og skulu møguligar serligar treytir skrivast í leigusáttmálan. Allar skyldur og rættindi hjá pørtunum hvør móti øðrum eru lýstar í hesum viðtøkum og í leigusáttmálanum við tilhoyrandi skjølum.
§ 5 Innflyting og bústaðarskylda
Tá limur fær tillutað íbúð, hevur hann skyldu at flyta inn í íbúðina í seinasta lagi 1 mánað, eftir at leigusáttmálin tekur við (yvirtøkudagurin). Í leigusáttmálanum millum leigara og Bústaðir – Føroya bústaðafelag verður yvirtøkudagurin tilskilaður. Leigarar hava bústaðarskyldu, og hetta merkir, at limur, sum hevur fingið tillutað íbúð frá Bústøðum – Føroya bústaðafelag, hevur skyldu at búgva í íbúðini, og skal hann verða skrásettur í Fólkayvirlitinum at hava bústað í íbúðini.
§ 6 Gjøld
Leigari hevur skyldu at rinda øll avtalað gjøld, so sum uppskrivingargjald, árligt umsitingargjald, depositum, húsaleigu, gjøld fyri hita og el við meira. Meginreglan er, at øll gjøld eru kostnaðargrundað.
§ 7 Uppsøgn av leigumáli
Leigari kann siga leigumálið upp við freist nevnd í leigusáttmálanum. Tá leigari heldur allar skyldur, kunnu Bústaðir – Føroya bústaðafelag undir vanligum umstøðum ikki siga leigumálið upp. Bústaðir – Føroya bústaðafelag tilskila sær tó rætt til skrivliga at siga leigumálið upp við uppsagnarfreist sambært lóg um útleigan av bústøðum, um leigari misheldur sínar skyldur, t.d. um húsreglur ikki verða hildnar, leigugjald og onnur viðkomandi gjøld ikki verða rindað, um leigari áhaldandi vísir vánaligan ella hóttandi atburð móti øðrum leigarum ella starvsfólkum hjá Bústøðum – Føroya bústaðafelag, ella um leigarin fer illa um ognir ella felagsøki hjá Bústøðum – Føroya bústaðafelag. Uppsøgnin skal innihalda grundgeving fyri, hví leigumálið verður uppsagt.
Áðrenn Bústaðir – Føroya bústaðafelag kunnu siga eitt leigumál upp vegna mishald leigarans, skal leigarin fyrst fáa ein ávaring við eini freist at rætta fyri seg. Leigari hevur skyldu at endurgjalda Bústøðum – Føroya bústaðafelag tap, ið kemst av, at leigarin, húsfólk hansara ella gestir elva til skaða á tað leigaða.
Í sambandi við serliga grovt mishald av skyldum leigarans, tilskila Bústaðir – Føroya bústaðafelag sær rætt til at ógilda leigumálið uttan freist. Uppsøgn av leigumáli kann eisini koma fyri, um leigaða íbúðin skal rívast niður, um íbúðin skal umbyggjast/umvælast, og tískil ikki kann nýtast til bústað longur, ella um Bústaðir – Føroya bústaðafelag av yvirskipaðum orsøkum selja íbúðina. Bústaðir – Føroya bústaðafelag hava í slíkum førum skyldu til so vítt gjørligt at endurhýsa leigaran.
§ 8 Klagur
Leigarar hava rætt til at klaga til Bústaðir – Føroya bústaðafelag um atburðin hjá øðrum leigara í sama býlingi, um atburðurin hjá øðrum leigara er til munandi ampa. Ósemjur og trætur millum leigara og Bústaðir – Føroya bústaðafelag verða, um semja ikki fæst millum partarnar, lagdar fyri leigunevndina til støðutakan.
§ 9 Leigarafeløg
Leigarar í einum býlingi kunnu í samráð við Bústaðir – Føroya bústaðafelag skipa seg í leigarafeløg og fáa ávirkan á viðurskiftini í teirra býlingi.
§ 10 Broyting av hesum viðtøkum
Hesar viðtøkur um leiguvirksemið hjá Bústøðum – Føroya bústaðafelag kunnu broytast við samtykt frá stýrinum fyri Bústaðir – Føroya bústaðafelag.
Leigulógin
Virksemið hjá Bústøðum at leiga bústaðir út verður skipað sambært løgtingslóg nr. 60 frá 26. mai 2010 um útleigan av bústøðum, sum broytt við løgtingslóg nr. 51 frá 14. mai 2013.
Endamálið við leigulógini er at tryggja rættindi hjá leigara og útleigara at virka fyri einum vælskipaðum og vælvirkandi leigumarknaði og at seta krøv til leiguavtalur.
Leigulógin kann lesast her.
Leigusáttmálin, ið verður brúktur til øll okkara leigumál, er tann almenni leigusáttmálin og kann síggjast her.
Leigunevndin
Leigunevndin skal hava eftirlit við, at ásetingarnar í leigulógini verða hildnar, og taka avgerð í trætumálum millum leigara og útleigara. Hon er mannað við trimum limum, ið sambært lógini skulu hava kunnleika um leiguvirksemi, byggifrøði, búskaparfrøði og viðurskifti brúkaranna.
Leigunevndin kann sambært § 26 í leigulógini viðgera kærur frá pørtunum um:
1. ein møgulig hækking av leiguni er rímilig og kann heilt ella lutvíst strika hesa hækking
2. leigubústaðurin lýkur lógarásett krøv, og kann í hesum sambandi áleggja útleigaranum at gera neyðugar ábøtur
3. rættin og skyldur hjá útleigara at fremja umvælingar
4. grundarlagið fyri uppsøgn av leigumálinum og kann ógilda eina ólógliga uppsøgn
5. afturhaldan av depositum
Kunna teg annars nærri á heimasíðuni hjá leigunevndini her.


text:
Brúðarkalendarin
– har øll tey komandi brúdleypini, silvur- og gullbreypini í Føroyum verða samlaði á einum stað! Skrivið tykkum endiliga á brúðarkalendaran! Tit nýtast einans at upplýsa brúdleypsdato og nøvn at byrja við. Tit fáa tykkara egnu síðu og lýsing, sum kann dagførast so hvørt tit vita nærri viðv. tíð, stað o.s.fr. – alt uttan kostna. Og so er tað sera lætt og ómakaleyst.
Mai 2018
Juni 2018
Juli 2018
Ley14julalldayPernille Sylvest Grøhn & Bárður Michaelsen.(Klokkutíð ikki enn sett: Leygardag) Vesturkirkjan, Tórshavn
Ley21julalldayVivian Vatnsdal Skorá & Josva Meitilberg(Klokkutíð ikki enn sett: Leygardag) Filadelfia, Tórshavn
August 2018
Oktober 2018
November 2018
Desember 2018
Januar 2019
Deil brúðarkalendaran


text:
Orð og Lag: Páll Oddur Lamain Rubeksen
Eg spáki mær ígjøgnum miðbýin og njóti morgunfriðin.
Og snoddi inntil bakaran.
Er tað soleiðis lívið skal verða?
Leiðin gongur oman til skúrarnar, har gummistivlarnir standa,
Og trillubørurnar danda.
Har sum kustarnir fáa frískan anda.
Kanska eri eg eitt sindur destruktivur,
Tí eg skeri meg sjálvan í armin.
Og eg fleygi mær, til eg bløði.
Eg eri ein kommunumaður, so kanska er tað ikki so løgið.
Hygga hasin snedigi maðurin í appilsingulu draktini.
Hann sær ræðuligur út.
Er tað soleiðis, tú ætlar at enda?
Hann er skommin fyri familjuna, sum eingin vil kennast við.
Hann er eitt forferdiligt kloddafyl.
Ja, er tað soleiðis, tú ætlar at enda?
Kanska dáma tey meg ikki sum kommunumann.
Eg burdi kanska heldur sagt upp.
Hesir tankarnir fylla meg við møði.
Eg eri ein kommunumaður, so kanska er tað ikki so løgið.
Hygga skrellimaðurin, hvar hann kemur.
Tey siga, at hann dugir gand.
Og er ein yvirnatúrligur skapningur.
Hansara vitan um okkum onnur,
ræðir teg og meg.
Latið okkum sleppa okkum av við hann.
Blaka onkur hann út hiðani frá.
Lívið hjá mær handlar um kloakkina,
har ves-pappírini venda.
Tá hetta fær ein enda, tá skal okkurt henda.
Kanska vakni eg aftur sum ein brandmaður,
har onkur av tykkum liggur lammaður.
Kanska eri eg ikki ein fragd fyri eygað.
Eg eri ein kommunumaður, sum gleðir seg til sín deyða.


text:
20. mai 1996Nr. 71
Løgtingslóg um barnagjald til einsamallar uppihaldarar o.fl., sum seinast broytt við løgtingslóg nr. 104 frá 3. november 2016 1)
Kapittul 1 1)
Forskotsvís rindan av gjaldi til uppihald av einum barni
§ 1. Henda lóg um barnagjald til einsamallar uppihaldarar er givin út sambært § 1, stk. 2, nr. 7 í ríkislóg nr. 315 frá 15. mai 1995 um almannaveitingar í Føroyum.
§ 2. Um barnagjaldið, ásett sambært lóggávuna um rættarstøðu barnanna, ikki er goldið forfallsdagin, kann tann persónur, sum hevur rætt til at innheinta gjaldið, biðja um, at tað verður goldið av tí almenna.
Stk. 2. Í sáttmála við onnur lond kann ásetast, at eitt útlendskt gjaldsskjal kann verða javnsett við eitt føroyskt, danskt og grønlendskt gjaldsskjal í samband við forskotsvísari rindan av barnagjaldi. Fyritreytin fyri javnseting er, at skjalið í viðkomandi landi kann verða nýtt sum grundarlag fyri rættiligari innheintan av barnagjaldi.
§ 3. 2) Gjald kann verða rindað forskotsvís, til barnið fyllir 18 ár.
Stk. 2. 2) Rætturin til at fáa gjaldið forskotsvíst rindað er treytaður av:
1) at barnið, ella tann av foreldrunum, sum hevur foreldramyndugleikan yvir barninum, hevur danskan heimarætt ella sambært reglur, ásettar av landsstýrismanninum, er javnsettur við heimafólkið, ella er fevndur av einum sáttmála um rindan av gjøldum av hesum slagi,
2) at barnið er búsitandi í Føroyum,
3) at barnið ikki er gift,
4) 3) at barnið ikki er sett heiman sambært barnaverndarlógini ella á einum stovni, sum er góðkendur sambært forsorgarlógini, ella á annan hátt verður uppihildið við almennum stuðli,
5) at tann, sum gjaldið skal rindast til, hevur fastan bústað í Føroyum,
6) at tann, sum gjaldið skal rindast til, ikki býr saman við gjaldsskylduga.
Stk. 3. 3) 1) Hóast ásetingina í stk. 2, nr. 2, kann barn uppihalda sær fyribils í aðrari kommunu ella uttanlands í útbúgvingarørindum í upp til eitt ár.
§ 4. Verður biðið um at fáa gjald útgoldið fyri tíðina frammanundan dagsetingini á gjaldsskjalinum, kann gjaldið verða útgoldið hálvárliga í tann mun, sum treytirnar hava verið loknar á teimum hálvárligu forfalsdøgunum, sum høvdu komið, um gjaldsskjalið hevði verið til við byrjanini av gjaldstíðarskeiðnum.
§ 5. 2) 3 Gjald kann verða kravt útgoldið forskotsvís við tí upphædd, sum er ásett við heimild í lógini um rættarstøðu barnanna, tó í mesta lagi við eini upphædd, ið svarar til tað vanliga gjaldið sambært lógini um áseting og javning av almannaveitingum.
§ 6. 2) 4) Um tær í § 3 nevndu treytir eru loknar, kunnu serstøk gjøld, sum eru ásett sambært lógini um rættarstøðu barnanna til útreiðslur í samband við føðing og uppihald til móðrina fyri og aftaná føðing, rindast forskotsvíst.
Stk. 2. Um tær í § 3 nevndu treytir eru loknar, kunnu serstøk gjøld, sum eru ásett sambært lógina um rættarstøðu barnanna til útreiðslur í samband við barnsins dóp, konfirmatión, sjúku ella jarðarferð ella av øðrum serligum orsøkum, rindast forskotsvíst av tí almenna við eini upphædd, sum liggur innanfyri tað markið, sum háyvirvaldið setir.
§ 7. Tá tað verður mett neyðugt í mun til tarv barnanna, kann gjaldið verða rindað fyri styttri tíðarskeið í senn enn ásett í gjaldsskjalinum.
§ 8. Rætturin til at krevja gjald útgoldið forskotsvíst stendur við til og við ársdagin fyri forfallsdegnum fyri gjaldinum.
Stk. 2. Um barnið, um tað mundið eitt gjald verður kravt útgoldið forkostsvíst, verður uppihildið av tí almenna, ella foreldur tess búgva saman um hetta mundið, ella móðirin býr saman við tí gjaldsskylduga, kann gjald einans útgjaldast fyri tíðina inntil almenna umsorganin ella samlívið byrjar.
§ 9. 2) 3) 1) Umsókn um forskotsvísa útgjalding av uppihaldsgjaldi verður latin inn til Almannaverkið.
Stk. 2. 2) 3) 1) Gjaldið verður útgoldið forskotsvíst av Almannaverkinum. TAKS røkir innheintingina eftir reglunum í § 10.
§ 10. 2) Tá eitt gjald verður útgoldið forskotsvíst, ígongur tað almenna í rættin til at innheinta gjaldið. Hesin rætturin er í mun til tað almenna undir vanligari 20 ára fyrning.
Stk. 2. 2) Innheinting fer fram eftir reglunum í lóg um innheinting av uppihaldsgjøldum við fylgjandi broytingum:
1) 3) TAKS fremur panting eftir reglunum um innkrevjing av skattum og avgjøldum.
2) Lønarafturhald fer fram á sama hátt sum lønarafturhald eftir § 136, stk. 1 í skattalógini.
3) Avgerð kann ikki takast um avsiting fyri gjøld, sum viðvíkja einum tíðarskeiði sum er meira enn 1 ár frammanfyri tað tíðarskeiðið, tá forskotsvísa útgjaldingin er farin fram.
Stk. 3. Tá gjald er útgoldið forskotsvíst, yvirtekur landskassin fyri eina upphædd, sum svarar til skyldug gjøld, rættin hjá tí gjaldsskylduga til útgjald av ov nógv goldnum skatti við endurgjaldi og rentum.
§ 11. Tað almenna skal hjá tí gjaldsskylduga royna at innheinta alla upphæddina, sum sambært resolutiónini eftir lógini um rættarstøðu barnanna eigur at verða rindað. Um so er, at upphæddin, sum verður innheintað er størri enn forskotsvís útgoldnu gjøldini, verður avlopsupphæddin útgoldin til tann, sum hevur rætt til at krevja barnagjaldið.
§ 12. Rindar ein gjaldsskyldugur til tað almenna eina upphædd til fullnað fyri forskotsvíst útgoldin gjøld, hevur hann rætt til at krevja, at upphæddin fyrst verður nýtt til fullnað fyri tann partin av gjøldunum, har avgerð er tikin um avsiting.
§ 13. 1) Forskotsvís útgoldin gjøld, sum ikki eru afturgoldin av tí gjaldsskylduga, skulu eftirgevast av Almannaverkinum,
1) tá einki gjald forskotsvíst er útgoldið tað síðsta árið, ella
2) tá tann gjaldsskyldugi hevur verið innsettur á stovni undir Kriminalforsorgini í útgjaldingartíðarskeiðnum.
Stk. 2. Tað er ein fyritreyt fyri eftirgeving av forskotsvíst útgoldnum gjøldum eftir stk. 1, at tann gjaldsskyldugi ikki er førur fyri at rinda ta skyldugu upphæddina, uttan at honum kemur at vanta tað, sum má metast at vera neyðugt til egið ella familjunnar uppihald.
§ 14. Um tann gjaldsskyldugi er staddur í Danmark ella Grønlandi, verða reglurnar sambært tí har galdandi lóggávuni um innheinting av forskotsvíst útgoldnum gjøldum og um eftirgeving av slíkum gjøldum v.m. nýttar.
Kapittul 2 1)
Gjald til børn, tá einans annað av foreldrunum livir, umframt til faðir- og móðurleys børn v.fl.
§ 15. 2) Um einans annað av foreldrum barnsins er á lívi, rindar tað almenna árliga eitt gjald til barnsins uppihald.
Stk. 2. 1) Sama gjald verður rindað til eitt barn føtt uttan fyri hjúnarlag, tá faðirskapurin ikki er staðfestur ella tá barnið er ættleitt av støkum persóni.
Stk. 3. 2) 3) Um hvørki av foreldrum barnsins er á lívi, rindar tað almenna árliga eitt økt gjald til barnsins uppihald.
§ 16. Fyri gjaldið eftir § 15 eru treytirnar í § 3 við neyðugum tillagingum galdandi.
Stk. 2. Rætt til at móttaka upphæddina hevur tann persónur, sum hevði havt rætt til at krevja eitt gjald til barnið sambært lóggávuni um rættarstøðu barnanna.
Stk. 3. 3) Er tað fyri eitt barn ásett eitt endurgjald til barnið fyri mistan uppihaldara, verður endurgjaldsupphæddin frádrigin í gjaldinum sambært § 15, stk. 1 og stk. 3.
§ 17. 1) Umbøn um gjald eftir § 15 verður latin inn til Almannaverkið.
§ 18. 3) 1) Gjaldið verður útgoldið av Almannaverkinum mánaðarliga frammanundan. Gjaldið verður útgoldið fyrstu ferð fyri mánaðin aftan á tann mánaðin, tá treytirnar fyri at fáa gjaldið eru loknar, og seinastu ferð fyri tann mánaðin, tá rætturin til gjaldið heldur uppat. Gjøld sum skulu veitast einum barni, aftan á at ein gjaldsskyldugur er deyður, verða útgoldin frá endanum av tí tíðarskeiðnum, sum tað seinast er útgoldið gjald fyri sambært lóggávuni um rættarstøðu barnanna.
§ 19. 1) Eftir kanning í hvørjum einstøkum føri kann Almannaverkið veita stuðul til útreiðslur í samband við barnsins dóp, konfirmatión, sjúku og jarðarferð ella av øðrum serstakum orsøkum.
Kapittul 3 1)
Serligt barnaískoyti til einsamallar uppihaldarar 6)
§ 19 a. Til børn, yngri enn 18 ár, verður veitt barnaískoyti sambært reglunum í hesi lóg.
§ 19 b. 3) Barnaískoyti verður veitt, tá tann, sum hevur foreldramyndugleikan ella hevur lut í foreldramyndugleikanum yvir einum barni, er einsamallur uppihaldari og sambært fólkayvirlitinum hevur barnið búgvandi. Sí tó § 19 c.
Stk. 2. 1) Um annar parturin hevur fingið lutað foreldramyndugleikan, men hin parturin hevur barnið hjá sær, so kann Almannaverkið gera av, at barnaískoyti verður latið tí partinum, ið hevur barnið búgvandi, um hesin er einsamallur uppihaldari.
Stk. 3. Persónar, sum liva í samlívi, verða ikki mettir sum einsamallir.
§ 19 c. 3) Barnaískoyti verður bert veitt, um treytirnar í § 3, stk. 2, nr. 1-5 og stk. 3 eru loknar.
§ 19 d. 3) Barnaískoyti lutast barninum eftir § 19 b, stk. 1 og stk. 2 og verður útgoldið tí, ið uppiheldur barninum.
Stk. 2. Barnaískoyti verður útgoldið eftir umsókn. Serligt umsóknarblað skal nýtast, tá søkt verður um stuðul.
Stk. 3. 3) 1) Almannaverkið kann heinta inn upplýsingar av týdningi fyri viðgerð av málum um barnaískoyti frá skattamyndugleikum, Landsfólkayvirlitinum, kommunalum myndugleikum og øðrum viðkomandi, ið hava kunnleika til viðurskiftini.
Stk. 4. Ískoyti verður útgoldið hvønn ársfjórðing í forskoti.
Stk. 5. 3) Barnaískoyti verður útgoldið fyrstu ferð ársfjórðingin eftir, at rætturin til ískoyti er staðfestur, og síðstu ferð tann ársfjórðingin, rætturin til ískoyti fellur burtur.
Stk. 6. Landsstýrismaðurin kann áseta nærri reglur um útgjald av barnaískoyti fyri styttri tíðarskeið, enn ásett í hesi grein.
19 e. 1) Almannaverkið heitir eina ferð um árið á tey, ið fáa barnaískoyti eftir § 19b, um skrivliga at vátta, at tey framhaldandi lúka treytirnar fyri at fáa barnaískoyti.
Stk. 2. 1) Hevur Almannaverkið ikki móttikið váttanina seinast ein mánað eftir áheitan, steðgar útgjaldið av barnaískoytinum frá næsta ársfjórðingi. Útgjaldið kemur aftur í gildi ársfjórðingin eftir, at váttanin er móttikin.
19 f. Rætturin til barnaískoyti kann ikki verða fyri rættarsókn, fyrr enn hann er útgoldin. Avtala um transport er útgjaldaranum óviðkomandi.
Kapittul 4 1)
Fyrisitingarligar ásetingar o.a.
§ 20. 3) 1) Avgerðir Almannaverksins sambært hesi lóg kunnu innan 4 vikur kærast til Kærunevndina í almanna- og heilsumálum.
§ 21. Tann, sum móttekur stuðul sambært hesi lóg, skal fráboða útgjaldandi myndugleikanum um broytingar í egnum ella barnsins viðurskiftum, ið kunnu hava við sær, at stuðulin minkar ella fellur burtur.
Stk. 2. Hevur nakar hóast betri vitan móttikið stuðul sambært lógini uttan at hava rætt til tað, skal viðkomandi afturgjalda ta upphæddina, sum er fingin av órøttum.
§ 22. 2) Landsstýrismaðurin kann áseta nærri reglur um fyrisitingina av hesi lóg.
§ 23. 2) Upphæddir í hesi løgtingslóg og javning av teimum verða ásettar í serligari løgtingslóg.
Stk. 2. Broyting í tí vanliga gjaldinum við gildi frá einum 1. apríl ella 1. oktober, hevur gildi fyri tey hálvársgjøldini, sum forfella aftaná hesa dagseting.
§ 24. Henda lóg kemur í gildi 1. januar 1997.
Stk. 2. Samstundis fer úr gildi ríkislóg nr. 57 frá 15. mars 1967 sb. lógarkunngerð almannamálaráðisins nr. 99 frá 2. mars 1988 fyri Føroyar um barnagjald til einsamallar uppihaldarar v.fl., við seinni broytingum.
1) Broytt við løgtingslóg nr. 104 frá 3. november 2016.
2) Broytt við løgtingslóg nr. 6 frá 25. januar 2001.
3) Broytt við løgtingslóg nr. 16 frá 2. mars 2011, har § 2 er soljóðandi: ”Henda løgtingslóg kemur í gildi 1. mars 2011.”
4) Broytt við løgtingslóg nr. 25 frá 14. mars 1997.
5) Broytt við løgtinglsóg nr. 23 frá 21. apríl 1999, har § 2 er soljóðandi: ”Henda lóg kemur í gildi dagin eftir, at hon er kunngjørd, og er galdandi frá 1. januar 1999.”
6) Broytt við løgtingslóg nr. 38 frá 21. mai 2008, har § 2 er soljóðandi: “Henda løgtingslóg kemur í gildi 1. september 2008.”


text:
Skattalisti 2012
27. Nov 2013
Skattalistin fyri 2012 liggur frammi á kommunuskrivstovuni til alment eftirlit í tíðarskeiðinum 27.11- 18.12 ...
les meir
Kunngerð um broyting av byggisamtykini
06. Nov 2013
Broyting í Almennu Byggisamtyktini fyri Hvannasunds KommunuSambært gr. 6 í løgtingslóg nr. 13 frá 21. mai 1954 um býarskipanir og byggisamtyktir, seinastbroytt við løgtingslóg...
les meir
Bingjupláss
11. Sep 2013
Av tí at bingjurnar eru fullar og IRF ikki tømir tær fyrr enn í morgin, verður bingjuplássið stongt í dag 11.09.13. Vit vilja heita á...
les meir
Ráðleggingardagur
02. Sep 2013
Vegna ráðleggingardag verður Barnahúsið Imba stongt 25.10.2013 ...
les meir
Brævatkvøður til kommunu- og regionalval í Danmark 19. nov. 2013
30. Aug 2013
Sagt verður frá, at veljarar, sum hava atkvøðurætt til omanfyri nevnda val, kunnu greiða brævatkvøðu á kommunuskrivstovuni í avgreiðslutíðini. ...
les meir
Fyri ung millum 14 og 17 ár
19. Aug 2013
Norðurlendski Mentanargrunnurin tekur ímóti umsóknum frá ungum millum 14-17 ár til mentanarfestivalin “Nordisk Ljus 2014”.Sí heimasíðuna http://www.nordiskkulturfond.org/content/delta-i-nordiskt-ljus-2014 ...
les meir
Viðv. ull
12. Aug 2013
Mint verður á, at tað slepst av við ull ymsastaðni í landinum - m.a. í Klaksvík. Sí hetta leinkið ...
les meir
Kunngerð um broyting av byggisamtyktini
26. Jun 2013
Broytingaruppskot til uppskot um byggisamtykt liggur her. ...


text:
Fá stýr á goymsluna við tráðleysari goymslustýring
Nú er hon her! - goymsluloysnin, vit hava saknað.
Microsoft Dynamics NAV hevur eitt gott goymslumodul, sum ger tað gjørligt at hava goymslustýring í fyritøkuni. Men fleiri brúkarar hava upplivað, at ávísir hentleikar kundu gjørt goymsluarbeiðið munandi lættari.
Ofta hevur loysnin verið at fingið nakrar tillagingar gjørdar ella at keypa eina triðjapartsloysn, sum liggur uttanfyri NAV. Hesar loysnir hava víst seg at vera dýrar bæði at keypa og í rakstri.
Tí hevur Stýr ment eina tráðleysa ískoytisloysn til NAV, sum fullfíggjar standard NAV goymslumodulið við hesum hentleikum:
- Strikukotuhandfaring
- Goymsluteljing
- Vørumóttøku
- Vøruútflýggjan
- Keypsbílegging
- Sølutilboð
- Vøruflyting
- Staðseting
- Skráseting á sakir
Við skipanini kunnu starvsfólk taka sær av dagligum mannagongdum uttan at verða bundin at eini teldu. Skipanin koyrir á NAV appini á fartelefonini/teldlinum hjá starvsfólkunum, tað vil siga beinleiðis í NAV. Hetta er ein slóðbrótandi loysn, sum er skjót at verkseta, tí hon er samrunnin við NAV. Fleiri fyrimunir eru við tráðleysu loysnini, m.a. gerast starvsfólkini virknari, mannagongdirnar verða skjótari og goymslutølini verða neyvari. Skipanin er brúkaravinarlig, og mongdin av klikkjum og óviðkomandi upplýsingum er avmarkað mest møguligt.
Tróndur Petursson hevur sniðgivið loysnina og ment hana saman við starvsfeløgum á Stýr. Tróndur hevur útbúgving í supply chain managment, harundir goymslustýring, logistikk og innkeyp v.m. Hann hevur drúgvar arbeiðsroyndir við goymslustýring og NAV frá føroyskum og donskum fyritøkum, og kennir tí goymsluarbeiði út og inn.


text:
Sparingar hjá Tórshavnar kommunu raka frítíðarskúlabørnini meint.
Námsfrøðingar eru ørkymlaðir, nú Tórshavnar býráð ætlar at fremja sparingar innan frítíðarskúlar. Sparingar, ið merkja at børnini fáa minni tíð frá teimum vaksnu, ið starvast har.
3 milliónir skulu sparast, 1.5 milliónir í 2010 og aftur 1.5 í 2011. Hetta tí at tímatalið, ið frítíðarskúlarnir fáa játta pr. barn. skal lækkast. Normeringin/formilin í Tórshavnar kommunu var 3,72 tímar fyri hvørt einstaka barni um vikuna, hetta skal nú broytast til 2,88 tímar.
Ætlaða avgerðin verður vard við, at børnini ganga fleiri tímar í skúla nú enn fyri 2 árum síðani. Hevði tað bara verið so einfalt.
Starvsfólkið innan frítíðarskúlunum í Tórshavnar kommunu, hava roynt at víst á, at síðani tímatalið bleiv hækka, í skúlunum, eru børnini meira “strongd” í frítíðarskúlunum. Børnini eru verri fyri nú enn fyrr, troyttari og hava minni yvirskot, hetta merkir millum annað, at orkan til at loysa ósemjur er minni, orkan at fara í gongd við ymiskum sjálvi er minka, tolið er minni osfr.. Hetta merkir at tørvurin hjá børnunum, at hava vaksin rundan um seg, ið eru fyrireikaði og til tilreiðar, at taka sær av teimum, við øllum teimum ymisku dagligu avbjóðingunum, er hækkaður. “Lítli Pól” hevur brúk fyri, at ein vaksin persónur hevur stundir at seta seg hjá honum og práta við hann eina løtu. Eisini skulu vit minnast til, at børn við serligum tørvi eiga, at fáa pláss, í frítíðarskúlunum, hetta var ein broyting, ið var sett í verk, í 2006, ella stutt áðrenn tímatalvan hjá børnunum í skúlanum bleiv økt.
Avleiðingarnar av hesari sparing eru ógvusligari enn býráði ger sær far um. Verður henda ætlan framd gongur tað fyrst og fremst út yvir børnini. Fleiri børn fara at hava trupulleikar, trupulleikar ið tey helst ikki høvdu havt, um bert vaksin fólk høvdu stundir at taka sær av teimum og teirra tørvi. At møta teimum har tey eru, móð og troytt av einum kravmiklum skúladegi. Børn í dag hava krav uppá at tey vaksnu, ið eru rundan um tey eru væl fyrireikaði til dagin. At vera væl fyrireikaður merkir at starvsfólk fáa stundir at brúka sína fakligu vitan, saman við vitanina um tað einstaka barni og síðani royna, at tillagað umstøðurnar, soleiðis at tað einstaka barnið fær mest møguligt burturúr. Námsfrøðingar hava hesa vitanina og mugu fáa stundir og loyvi, at brúka hana. Sparingin kemur at merkja hesi “spardu” børnini alt lívi.
Ein onnur avleiðing er, at teir fáu námsfrøðingarnir ið eru á frítíðarskúlunum, ríma, tí tey fáa ikki eina brúkiliga inntøku og við, at fleiri námsfrøðingar ikki halda seg hava tíð, at útføra veruligt námsfrøðiligt arbeiði.
At lønin fyri arbeiði innan barnaøki ikki er høg, tað vita vit, men hvussu skulu vit vænta at útbúgvið, sum óútbúgvið fólk skal kunna liva av einari inntøku millum 9.000 kr. og 13.000 kr. um mánaðin, áðrenn skatt.
Væntar Tórshavnar býráð, at fakliga góðskan fer at vera tann sama við hesum sparingunum, mugu teir hugsa umaftur. Eitt er, at tað longu, sum nú er, ikki ber til at fáa eitt 40 tíma starv innan frítíðarskúlaøki, men við ætlaðu skerjingunum verður nokk trupult at finna meira enn eitt ½ tíðar starv. Og hvør kann liva av tí?
Eisini vilja vit, í Føroyum, at fólk, ið hava nomið sær útbúgving í útlondum, koma heim aftur. Vit vita at um 400 føroyskir námsfrøðingar arbeiða í Danmark, ikki kunnu vit vænta, at námsfrøðingarnir tíma, at flyta heim til Føroya, tá ið tað ikki ber til at fáa fulltíðar starv, heldur skulu vit vænta, at fleiri ríma av landinum.
Í síðsta enda er tað børnini tað gongur útyvir – námsfrøðingarnir hava møguleikan at velja frítíðarskúlan frá – tað hava børnini ikki.
Jógvan Philbrow
Nevndarlimur Føroya Pedagogfelag


text:
Samtyktir gjørdar á bygdarráðsfundi mánadagin 3. oktober 2016.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech,
og Rannvá Albinus.
1.
Samtykt varð, at geva John Jensen byggiloyvi tá grannaloyvi fyriliggur.
2.
Samtykt varð, at bjóða út hølir hjá Porkeris Kommunu til Sernám, og í øðrum lagi at taka
undir við at hølini framhaldandi verða í Vági.
3.
Samtykt varð at stuðla verkætlanini “ Borðspælið Herferð”.
4.
Kunning send til Kommunufelagið um ætlanir hjá kommununi um íløgur komandi árini
2016 - 2020. Esini var viðmæli um bygging av víkingaskipi og neysti í Hovi.
5.
Áðrenn fundin var biði um at fáa eitt mál afturat á skrá, og hetta var umsókn frá Sigmundi Olsen
um stuðul til seyðasýningina. Játtað varð at stuðla við kr. 3.000,- til seyðasýningina.
Porkeris Bygdarráð.


text:
27.11.13
Grafisk bundin troyggja
Eg havi verið forlipt í troyggjuni omanfyri frá tá eg sá hana á blogginum hjá Elin Kling. Serliga dámar mær litirnir, og eg havi ein veikleika fyri slíkum grafiskum samansetingum. Troyggjan er frá merkinum Sportmax.
Fyri skjótt tveimum árum síðani bant eg troyggjuna omanfyri sum eg havi brúkt nógv og verið serstakliga glað fyri. Eg bant troyggjuna við útgangsstøði í eini uppskrift úr einum blaði hjá mammu frá 80unum blandað við gefühl.
Eg hugsi um at brúka sama framferðarhátt sum omanfyri og binda mær eina troyggju við somu litum og grafiskum mynstri sum Sportmax troyggjan. Munurin millum inspiratión og plagiat er hárfínur, men í hesum føri himprist eg ikki um at fara í gongd við ætlanina. Hon fer aldrin at gerast eins vøkur og fullkomin sum Sportmax troyggjan, men hon verður allarhelst góð til gerandisbrúk.
Labels: Solveig
Subscribe to: Post Comments (Atom)


text:
Tá einglapressan tagdi: Sergei bleiv bundin niður
Dan Klein --- 04.02.2018 - 09:25
Perlur: Stalin vildi fegnast um føroyskt sálarfrøðisligt átak, har Setrið fekk hjálp frá løgregluni, og psykiatrisku deild, at neutralisera kritiskan russara, sum ikki vildi finna seg í at undirvísa í teldutøkni undir serliga vánaligum umstøðum.Greinin stóð í blaðnum 3.desember 2010.
-------------
Í gjár 15. mars 2016, bar KvF tíðindir um ein russiskan journalist, sum livir í útlegd, tí heimlandið gav honum ikki pressufrælsi. Russarin skuldi í hesum sambandinum halda fyrilestur í Norðurlandahúsinum um, hvussu ring støðan í veruleikanum er í Russlandi hjá journalistum, sum eru undir eftirliti og sensuri. At tað er líka ringt her heima hjá kritiskum journalistum, gloymir KvF. Meðan Norðurlandahúsið noktar føroyskum miðli atgongd, er tað eitt paradoks, at Oyggjatíðindi í 2010 avdúkaði, at ein annar russari, teldu-serfrøðingur, skuldi lyfta Fróðskaparsetur Føroya upp á eitt hægri støði, men tá KT-serfrøðingurin úr Russlandi, bleiv ov kravmikil, metti leiðslan, at russarin fór ov langt, og tosaði mannin sálarliga sjúkan, og endin var at maðurin við hjálp frá løgregluni, búraði, Sergei Vorobyov, inni á stongda deild á. Oyggjatíðindi var einasti miðil, sum gjørdi vart við støðuna. KvF tagdi, men Løgtingsins Umboðsmaður valdi at fara inn í málið, og maðurin bleiv leyslatin. Hetta prógvaði, at sjálvt føroyingar brúktu Stalinistiskar atsóknir. Her er so ein grein frá teirri tíðini. Vit fara at prenta aðrar greinar.
---------
Við hjálp frá kommunulækna, hevur løgreglan tvangsinnlagt, Sergei Vorobyov, ið hevur arbeitt á Setrinum, sum telduserfrøðingur. Hann er ættaður úr Russlandi, men er svenskur ríkisborgari.
Hósdagin í seinastu viku varð hann tikin av løgregluni, og læstur inni á psykiatrisku deild.
Sergei noktar at eta, og sigur seg vera spentan fastan í songina, og hvussu hann roynir, sleppur hann ikki útaftur.
Hann sigur seg hava merkir á kroppinum av politiharðskapi, og at hann bara er innistongdur fyri at fjala hendan veruleikan.
Seinasta hóskvøld var løgreglan boðsend at koma eftir Sergei Vorobyov. Hann skuldi sambært politinum, hava framt harðskap í móti politisti í sevil. Brúkt varð piparsprey, og tað gekk hart fyri seg.
Russarin sigur í dag, at hann slapp leysur aftur sama kvøld, og fór heim, at vaska sær eyguni, men hetta gjørdi alt tað sama. Sergei Vorobyov, avgjørdi tí, at ringja sær eftir einum hýruvogni, at koyra seg hann út á skaðastovuna.
Meðan hýruvognurin koyrir, verða teir steðgaðir av politinum, og Sergei skræddur út, og burturfluttur í politibilinum.
Nú varð hann handtikin aftur, førdur á politistøðina. Har bleiv hann kannaður av lækna, og síðani koyrdur á landssjúkrahúsið, men ikki á skaðastovuna. Hann kom beint á stongda deild.
Sergei varð sostatt við tvingsli innlagdur uppá sokallaði reyð pappírir.
Eftir nýggju psykiatri-lógin, ið kom í gildi í 2009, er tað í dag líka lætt at nýta tvingsil í móti føroyingum/útlendingum, sum tað var hjá Stalin, at búra fólk inni, honum ikki dámdi.
Tað er í dag heldur ikki neyðugt, at fara inn yvir ein dómara, at loyva tvingsli. Tað er nokk, at løgreglan og ein lækni, sum frammanundan samskifta, verða samdir um mannagongdina, og so kann tað vera nokkso fínt við inhabilitetsreglum, og øðrum sokallaðum verjum, sum bara ongan praktiskan týdning hevur.
Sjálvur sigur Sergei, at hann er sligin av løgregluni, og hevur fleiri merkir á kroppinum.
Ein yvirlækni, hann kallar Diana, hevur skrivað eina frágreiðing um merkini á kroppinum, men russarin sigur, at løgreglan er farin avstað við frágreiðingini, og at tað nú verður bíðað til merkini á kroppinum eru burtur. Fyrr væntar hann ikki at sleppa leysur.
Tvingsil
Í 2008 skuldi løgreglan inn yvir rættin, og har fáa tilnevndan ein umsjónarverja. Hetta var longu broytt í 2009, so sleppast kann heilt undan einum dómara, so ta “verjuna” hevur ein borgari ikki í dag, tó at fólk undir tvingsli fáa ein sjúklingaráðgeva, og kunnu kæra.** Tað stendur í psykiatrilógini:
Avgerðir viðvíkjandi tvingsilsviðgerð, nýtslu av likamligum valdi, nýtslu av persónligum ávaringar- og peiliskipanum og serligum hurðalásum og persónliga vernd, ið uttan steðg varar meira enn 24 tímar, kunnu kærast til Sundhedsvæsenets Patientklagenævn.
Um man ynskir at kæra, skal kæran sendast til psykiatrisku sjúklingakærunevndina, sum tók avgerðina. Nevndin syrgir fyri, at kæran verður send til Rættin ella Sundhedsvæsenets Patientklagenævn.
Legg til merkis, at málið skal vera móttikið í rættinum seinast 4 vikur eftir avgerðina hjá sjúklingakærunevndini. Tí skal kæran sendast psykiatrisku sjúklingakærunevndini í góðari tíð. Bert í undantaksførum kann rætturin góðkenna, at farið verður út um freistina, og bert til 6 mánaðir eftir nevndaravgerðina.
Kæra til Sundhedsvæsenets Patientklagenævn skal sum høvuðsregla verða latin inn innan 2 ár eftir tíðspunktið, har kærarin var ella átti at verið kunnigur við viðurskifti, sum kært verður um.
Tó at Sergei Vorobyov, sigur fyri blaðnum, at hann hevur fingið Barbaru Berg, sum sjúklingaráðgeva, og at hon bæði er fitt og fyrikomandi, hevur hann onki sagt um, at klaga og kæra tvingsilin, og tað er kanska álvarsamt, tí russarin heldur viðferðina vera so hættisliga, at hann í fleiri dagar hevur noktað at etið.
Sergei sigur eisini, at hann verður spentur fastur í songina um kvøldarnar, og at honum er noktað at nýta internet.
Starvsfólkini á deild tvey hava sagt honum, at løgreglan er komin við boðunum um, at hann má ikki brúka netið.** Yvirlæknin vísir á, at løgreglan ikki hevur heimild at krevja hetta eftir teimum umstøðum, ið eru galdandi í hesum málinum.
Tórmóður Stóra, heldur nógv um psykiatrilógina, sum tekur hædd fyri inabiliteti, og so tað, at læknar “uttanífrá” koma við tilsøgnini um tvingsil.** Um førleikan hjá t.d. einum kommunulækna á psykiatri-økinum, vil Stóra, ikki inn í.
Og tá alt kemur til alt, er læknafamiljan í Føroyum ikki stór, og so er yvirlæknin eisini formaður í Læknafelagnum, so inhabilitetsstøðan er líka ring at halda seg til, sum fakligi førleikin, skilst.
V.ø.o., alt flýtir, og alt ber til. Tá kæra er send, viðgjørd og avgreidd, er skaðin møguliga hendur, og kann ikki rættast uppaftur.
Stórá sigur, at russarin var fastspentur í byrjanini, men vísir aftur, at Sergei enn verður fastspentur, men er ikki avgjørt avvísandi um, at hann kann vera spentur fastur um náttina.
Orsøkin er meirnýtsla
Sergei Vorobyov hevur eina phd í KT serfrøði, og hevur havt starv á Setrinum.
Trupulleikin er, at KT økið er afturúrsiglt, tí Setrið skumpar eina gamla yvirnýtslu av játtanini frammanfyri hvørjum fíggjárári, so peningur ikki er til dagføringar nakrastaðnar.
Hetta fekk ilt í serfrøðingin, men Setrið hevur rætta sambandi, og vinirnir hjá Sergei, sita ikki á politistøðini.
Vit fara seinni at leggja grein út, tá myndugleikarnir máttu lata Sergei Vorobyov, leysan, tí umboðsmaðurin kom upp í leikin eftir áheitan frá Oyggjatíðindum.
Seinni leggja vit eisini grein út, sum kallast:
TVEIR KONSULAR, OG HVØRGIN VITJAR SERGEI VOROBYOV.
-------------
Og Einglapressan tagdi og tigur....
Nú taka tey synd í russara í útlegd, men hildu onki gali vera við, at ein russari á føroyskari jørð varð niðurbundin og innistongdur, bara tí Fróðskaparsetrið var ósamt við mannin, og tey fingu løgregluna at renna ørindir fyri seg.
Hetta hevur onki við fólkaræði at gera.


text:
Sambżliš į Rśnarvegi 3 er partur av eind 12 ķ Trivnašardeplinum.
Samband fęst viš eindarleišsluna her
Sambżliš į Rśnarvegi 3
Rśnarvegur 3
620 Runavķk
Tlf.: 449424
Teldupostur: samrun@av.fo
Sambżliš heldur til ķ einum sethśsum ķ Runavķk. Seks fólk viš menningartarni bśgva ķ sambżlinum, harav nųkur av teimum eru tilkomin. Bśfólkini hava egiš kamar, sum tey sjįlvi innrętta. Harumframt er felags kųkur og stova. Bśfólkini eru viš at halda sķtt kamar rein og rudduligt, viš hjįlp frį starvsfólki. Eisini eru tey viš til at gera mįnašarliga matarętlan. Sambżliš hevur internet og nųkur av bśfólkunum hava teldu į kamarinum.
Nųkur av bśfólkunum ganga til ymisk frķtķšarķtriv į kvųldskśla. Tey eru eisini ķ Frķtķšarklubbanum fyri fólk viš menningartarni ķ Eysturoy og annars til tiltųk sum Javni, ĶSB og onnur skipa fyri.
Ųll bśfólkini arbeiša į Verkhśsinum Stķggi gerandisdagar. Tey sum orka, ganga til arbeišis. Hini verša koyrd. Sambżliš hevur ein buss, sum bśfólkini gjalda fyri ķ felag. Bśfólkini feršast uttanlands nęstan į hvųrjum įriš, mest ķ noršurlondum, men eisini ašrastašni. Tį gjalda tey sjįlvi fyri feršing.
Jólahugni er fyri bśfólkunum og avvaršandi į hvųrjum įri.
Sambżliš er normeraš til 3 fulltķšarstųrv. Ongin nįttarvakt er į stašnum, men bśfólkini kunnu ringja til nįttarvaktina į Rśnarvegi 6.
Dagført tann 23-08-2016


text:
Myndir: Hava verið í Vestaruskor í dag
Myndir22-09-2017 - 21:00 - Jóanis Albert Nielsen
Sandavágsmenn fóru í morgun í Vestaruskor eftir veðrum, fari var til gongu frá endanum av vegnum norðan fyri Vatnsoyrar, gingi var so norðeftir til Vestaruskor, sum er norðantil í Vágum, vestur frá Slættanestanga.
18 hornaseyðir vóru sleptir 19. mai, og í dag komu 17 aftur. Skoramennirnir komu eisini aftur á vegnum norðanfyri Vatnsoyrar, ein teinur ið er omanfyri 20 km.
Myndirnar hevur Jóhannus Hansen tikið.
Sí fleiri myndir her frá túrinum í dag.


text:
Leigugjøldini fyri norskar AHTS-arar tvífaldað
Ein stórur eftirspurningur eftir akkerhandfaringarskipum í Norra hevur havt vi sær, at leigugjøldini eru farin upp í loft og havt við sær, at bert eitt einstakt skip er tøkt. Seinast eru tríggir ATHS´arar leigaðir í 21 dagar fyri 120.000 norskar krónur um dagin. Hetta er tvífalt so nógv sum vikuna undan.
Tað var Spirit Energy, sum leigaði tey trý akkerhandfaringarskipini frá K Line, Havila og Solstad Farstad í 21 dagar at flyta pallin Island Innovator.
Aker BP hevur ikki viljað váttað leiguavtaluna við trý skip hjá Solstad Farstad, men teir fara væntandi seinni at vátta høgu príshækkingina.
Meðan tað sostatt bert er eitt tøkt skip í Norra í løtuni, eru seks skip tøk í Bretlandi, har dagsgjøldini tó framvegis liggja munandi lægri á umleið 8.500 dollarum.
Tilsamans eru 41 AHTS´arar lagdir í Norðsjóvarhavnum, meðan 18 eru í drift í Norra og 14 í Bretlandi. Eisini dagsgjøldini á PSV-arum eru hækkað munandi orsakað av fáu tøku skipunum og øktum eftirspurningi.
Kelda: TradeWinds.


text:
Bøtur
1. ferð tú koyrir rúsdrekkakoyring
Promilla 0,21 – 0,80: 4.000 kr. í bót
Promilla 0,8 og hægri: Sum 2. ferð og oftari – sí niðanfyri.
2. ferð (og oftari) tú koyrir rúsdrekkakoyring
Sektirnar/bøturnar fyri rúsdrekkakoyring verða ásettar sum ein netto mánaðarløn faldað við støddini á alkoholpromilluni, tó ongantíð minni enn 5.000 kr.
Dømi: Promilla 1,5 og nettoløn kr. 12.000: 12.000 * 1,5 = 18.000
Rúsdrekka- og Ferðsluskeið
Hevur koyrirætturin verið frádømdur treytaleyst ella treytað vegna rúsdrekkakoyring, skal viðkomandi, áðrenn endurtøka kann fara fram, hava lokið R/F-skeið (rúsdrekka- og ferðsluskeið). R/F-skeiðið hevur 4 undirvísingareindir á 2 1/2 tíma yvir í minsta lagi 4 vikur. Møtiskylda er til allar undirvísingareindirnar. Eftiransandi koyriroyndin skal verða staðin í seinasta lagi eitt ár efir lokið R/F-skeið.
R/F-skeið er skeið við tí endamáli at herða tilvitanina um, at rúsdrekka og bilkoyring ikki hoyra saman. Her fær hin dømdi innlit og fatan av teimum likamligu og sálarligu viðurskiftunum, sum hava við rúsdrekka og ferðslu at gera. Eisini fáa luttakararnir hjálp til at leggja ætlan fyri, hvussu forðast kann fyri, at teir endurtaka rúsdrekkakoyringina.


text:
Ung í arbeiði 2017
Eins og undanfarin ár bjóðar Eysturkommuna næmingum, sum búgva í Eysturkommunu og hava gingið í 9. flokki hetta skúlaárið, lønt arbeiði í tvær vikur, har tey koma at fríðka um umhvørvið í kommununi.
Ung í arbeiði er fyri tey, sum hava gingið í 9. flokki hetta skúlaárið. Tey sleppa til arbeiðis í tvær vikur í tíðarskeiðinum frá 26. juni til 7. juli. Arbeiðstíðin er átta tímar um dagin, fimm dagar um vikuna. Møtt verður klokkan 8:00 í kommunufjósinum í Syðrugøtu.
Arbeiðið hevur til endamáls at fríðka um í kommununi, tað veri seg at lúka, sópa gøtur, mála, rudda og annað arbeiði.
Tilmelding fer fram við at senda ein teldupost við upplýsingum um navn, bústað, p-tal og kontonummar á torun@eystur.fo


text:
Ávirkan av bøn
Presturin og høvundurin A. B. Simpson fortaldi um ein bónda, sum pløgdi rundanum ein stóran klett á mark síni ár undan ári. Hann hevði brotið ein saks fyri og annan eftir og tvey plógv við at bera við hendan klettin. Hvørja ferð hann sá hendan meinbogan, grenjaði hann um, hvussu nógvar trupulleikar hesin kletturin hevði volt honum.
Ein dagin gjørdi hann av at fara undir at grava steinin leysan og sleppa sær av við hann. Táið hann setti á ta einum síðuna við gravimaskinuni, var hann púra tikin á bóli, við tað at kletturin bert var ein fót tjúkkur. Tað tók honum ikki nógva tíð at flyta steinin burtur á einum góðsvogni. Hann smíltist við at hugsa um, hvussu hesin "stóri" gamli kletturin hevði verið atvoldin til so mong óneyðug vónbrot.
Ikki allir trupulleikar kunnu vera burturbeindir so lættliga sum hesin steinurin, men bønin er ein virkin háttur at viðgera trupulleikar í øllum støddum. Paulus áminnir okkum um at nýta bønina í øllum umstøðum (Filippibr.4,6).
Ofta táið vit biðja, rekur Gud burtur trupulleikar eins lættliga og sólin fær døggina at hvørva. Aðrar tíðir sýnir Hann okkum, at trupulleikar okkara eru lítisverdir samanborið við hugsanir okkara. Men onkrar forðingar eru ikki til at vika, og vit mugu læra okkum at liva við teimum. Men bønin er tá ein gongd leið, har vísdómur Guds, styrki og langmóð streyma.
Við at nýta bønarleiðina við okkara trupulleikum, kunnu vit fáa hjálp til óneyðuga ørkymlan.
Umsett úr Our Daily Bread
Mikkjal á Bergi


text:
Nýggj avtala gjørd um líkflutning
Býráðið samtykti í desember, at taka av tilboðið um líkflutning frá fyritøkuni Seinasta Heilsan, ið hevur heimstað við Norðskála.
Avtalan kemur í gildi 1. februar 2018 og heldur á í 5 ár, tó er fyrsta árið eitt royndarár. Tænastan sum kommunan hevur gjørt avtalu um umfatar bert líkkoyring.
Seinasta heilsan er nýggj fyritøka sum Haraldur S. Hansen úr Hvalvík hevur. Haraldur er kendur vinnulívsmaður og hevur umframt fyritøkuna Seinasta Heilsan, eisini handilin Blómuhúsið og fyritøkuna Urtagarðstænastan.
Um fyritøkuna Seinasta Heilsan sigur Haraldur soleiðis: "Tí at her kann eg skapa tryggleika um tað, sum viðhvørt er tann torførasta støðan, ein familja hevur staðið í. Tá ið tit seta tykkum í samband við ”Seinastu heilsan”, vita tit, at alt verður gjørt av einslistum, við virðing, við dygd og við umsorgan fyri tí, sum er best fyri familjuna og soleiðis sum familjan ynskir sær tað."
Umframt koyring við líkvogni hava avvarandi eisini møguleika at bíleggja kistu, sanghefti og aðra gravarhjálp í sambandi við eina jarðarferð. Meira kunning um tænastur frá Seinsta Heilsan fæst á www.sh.fo. Aðrar tænastur tænastur enn koyring gjalda borgarir sjálvir fyri.
Myndin er tikin tá avtalan varð undirskrivað.


text:
Birgir Enni opnar eitt igulker (Echinus esculentus) á borðinum hjá Tórshavnar Bátafelag. Skiparin á The Witch of Pungo fær eisini ein smakk (Myndir: Birgir Kruse, Unn Kruse, Jan Egil Kristiansen niðast)
Inni í hølunum hjá Tórshavnar Bátafelagi bjóðar Birgir Enni feskt igulker, nú Matfestivalur er í býnum. Ein amerikumaður, sakførari í New York, royndi eisini The Sea Urchin. Sjálvur triði hevur hann siglt higar í seglbátinum The Witch of Pungo, sum er skrásettur í Newport á Rhode Island. Í løtuni liggur báturin í Vágsbotni, aftanvert Norðlýsið. Bátsfelagarnir standa í barrini hjá bátafelagnum og hava eins og sakførarin ongan hug at fara úr Føroyum aftur. Her er so gott at vera, siga teir og fáa eina 100 ára nál í bringuna. Helst verður báturin í Føroyum veturin yvir. Igulker hevur áhugaverdan konsistens, lit og smakk, sum henda dag er sjáldsama mildur. Ein køld øl afturvið er góð.


text:
17.6.11
Flokkurin gleðir seg til nýggjar bøkur...
Núverandi 6. b flokkur, sum í august verður 7. b flokkur, gleðir seg til nýggju bókina í kristni, Kristni 7, sum Charlotta Thorsteinsson og Paulina Andreasen úr Klaksvík hava skrivað og Gunvá Hovgaard hevur ritstjórnað. Sonur hennara, Pól Ási, gongur í flokkinum og vit bæði, Gunvá og eg, nýttu høvið at avmynda bókina í røttum høpi, eini skúlastovu, sum helst fer at brúka bókina eftir summarfrítíðina. Flokkurin heldur til í gamla skúlanum á Argjum, har bygdarásskrivsstova einaferð var fyri Tórshavnar uttanbýggjakommunu. Og skjótt fara tey niðan á Hamarin at ganga í nýggjum skúla, skúlanum á Argjahamri, meðan Kommunuskúlin fyribils flytir inn higar. Soleiðis broytist so mangt. Meðan vit savnaðust um bókina, Kristni 7, spældi Jason á gittar og øll sungu ein sang. Næmingarnir eru umframt Pól Ása og Jason: Bjarki, Bóas, Bjarni, Jónsvein, Rói, Jóhannes, Bára N, Bára B, Tordis, Rakul, Tóra og Malan. Flokslærari er Beinta Skaalum. Henda bókin er partur av heildarætlan, har nýtt tilfar skal fáast til øll stig í lærugreinini. Kristni 7, viðger kristnu skriftirnar við einum søguligum baksýni. Greitt verður frá, hvussu kristindómurin breiddi seg um lond til og við trúbótina. Og so verður eisini fremmandur átrúnaður viðgjørdur.


text:
Armani Marius er stóra fyrimyndin
Dan Klein --- 14.01.2018 - 11:51
Perlur: Hann er kendur frá fótbóltinum, og frá vinnulívinum. Nú er han eisini kendur, sum lúrarin í sólsentrinum, men hvør er hesin Jan Allan Múller. Oyggjatíðindi hevur funnið eina aðra síðu av manninum. Hann er eisini mótadukka. Hetta avdúkaði Oyggjatíðindi 5. juni 2009.
Úr arkivinum:
Herfyri var Jan Allan Múller, fyrrverandi landsliðshetja, professionellur í fótbólti, og vinnuklívsmaður í lemmum, avdúkaður fyri at lúra eftir fólki í einum sólsentri í Horsens.
Lúrarin hevði fototól, myndir, og teldu tá hann var handtikin. Innihaldið í telduni verður nú kannað. Jan Allan er fyribils skuldsettur
Men hann hevur eisini aðrar sterkar kenslur, ið draga sum magnetar.
Mótin.
Í 2006 kom út eitt Ólavsøkublað, har Jan Allan og Teitur Hendriksen, prýddu síðurnar.
Teir skuldu lýsa globala mótadýrið, og so mótan í føroyska plagginum.
Tann tá 37 ára gamli Jan Allan Múller, fekk nakrar spurningar, sum hann svaraði.
Hann kundi t.d. ikki droymt um at farið í føroysk klæðir, tí hann vildi sæð so býttur út í teimum.
- Eg eri sjáldan á ólavsøku, men var eg á Ólavsøku, hevði eg uttan iva víst meg fullan, sigur hann við Ólavsøkublaðið.
Jan Allan heldur annars, at føroysk klæðir eru øgiliga føroysk.
Og so kemur ein áhugaverdur spurningur frá blaðnum.
Hvør er tín størsta klædnafyrimynd?
- Jógvan Páll Lassen! Eg minnist Armani-slipsið, sum hann keypti fyri 500 krónur, tá ið vit vóru til landsdyst fyrst í 90-árunum. Tá var eg av sonnum bergtikin: Ein ordans maður, hasin har, Jógvan Páll...
Og síðani hevur tað gingið slag í slag hjá Mariusi, advokati. Ein annar beundrari hansara er móta- og lívsstíls-føroyingurin, Fróði Hansen, sum hann hevur sett pening í, men við hálvum margarinpakka í hárinum, er hált hjá Armani Mariusi, at halda fast í sunnum prosjektum...